Lelaki jatuh sungai dikhuatiri lemas
Oleh NUR ANATI JUHARI

27 Jun 2021, 4:23 pm
KUALA NERANG – Seorang lelaki dikhuatiri lemas selepas dipercayai terjatuh ke Sungai Kuala Pai dekat sini hari ini.
Operasi mencari mangsa yang dikenali sebagai Muhamad Shahril Hamid, 30, sedang giat dilakukan oleh pasukan bomba.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima laporan berhubung kejadian pukul 10.24 pagi ini.
“Seorang lelaki dipercayai terjatuh ke dalam sungai dan operasi mencari mangsa sedang giat dijalankan,” katanya ketika dihubungi di sini hari ini.
Katanya, abang mangsa turut memaklumkan bahawa mangsa mempunyai masalah kesihatan.
Sementara itu, Ketua Polis Daerah Padang Terap, Deputi Superintendan Mulkiaman Manzar berkata, mangsa dipercayai terjatuh ke dalam sungai, namun tiada saksi awam yang berada di lokasi itu ketika kejadian berlaku.

“Hanya terdapat sebuah motosikal berhampiran lokasi kejadian dan operasi mencari mangsa sedang dilakukan,” katanya. – K! ONLINE.


Aduan majikan tidak benar BDR paling tinggi
Oleh MOHD. RAFIE AZIMI

27 Jun 2021, 4:13 pm
JITRA – Kementerian Sumber Manusia menerima sebanyak 1,769 aduan dari seluruh negara berkaitan tindakan majikan tidak membenarkan pekerja mereka bekerja dari rumah (BDR) menerusi aplikasi Working for Workers (WFW) yang dilancarkan pada bulan lalu.
Timbalan Menterinya, Datuk Awang Hashim berkata, aduan berhubung perkara itu hampir 50 peratus daripada keseluruhan aduan yang diterima pihaknya menerusi aplikasi tersebut.
“Secara keseluruhannya, kami menerima sebanyak 3,737 aduan menerusi WFW yang mana 1,769 daripadanya adalah berkaitan majikan yang tidak membenarkan pekerja bekerja dari rumah dan itu merupakan aduan tertinggi.
“Ini perlu menjadi pengajaran kepada majikan. Kadangkala bukan setakat 80 hingga 90 peratus, malah masih ada hingga 100 peratus bekerja di pejabat atau kilang. Perkara ini tidak seharusnya berlaku dalam keadaan kita berusaha bersungguh-sungguh untuk mengekang penularan Covid-19,” katanya.
Beliau berkata demikian pada sidang akhbar selepas mengetuai Operasi Pematuhan Akta 446 dan prosedur operasi standard Akta 342 di sebuah kilang produk kesihatan di sini hari ini. – K! ONLINE.


Memahami istilah ‘kesihatan sebelum kesenangan’
Oleh MOHD SHAZWAN YUSOP

27 Jun 2021, 4:08 pm
PADA masa ini, syarikat yang dibenar meneruskan operasi perlu mengehadkan kedatangan pekerja sebanyak 60, peratus bagi mengurangkan risiko jangkitan pandemik Covid-19. Ikuti temu bual Kosmo! Ahad dengan Pengarah Eksekutif, Institut Keselamatan dan Kesihatan Pekerjaan Negara (NIOSH), Ayob Salleh bagi mendapatkan maklumat lanjut mengenai SOP di tempat kerja baru-baru ini. KETIKA ini, dianggarkan lebih 95 peratus tenaga kerja di negara ini bekerja dari rumah selepas kerajaan melaksanakan Perintah Kawalan Pergerakan (PKP) 3.0 yang disambung sehingga 28 Jun. Ia ekoran tindakan kerajaan…

Sila Log Masuk atau Langgan untuk membaca berita sepenuhnya


Bawa kucing kesayangan lakukan aktiviti lasak
Oleh KOSMO!

27 Jun 2021, 4:30 pm
PARIS – Seorang lelaki menjadi tular apabila membawa kucing kesayangannya dalam setiap pengembaraan dan aktiviti sukan lasak yang dilakukan, lapor akhbar Daily Mail kelmarin.
Remy Vicarini dari Besancon, Perancis membawa kucing betinanya bernama Cathode untuk semua aktiviti lasak yang dibuat termasuk berbasikal, mendaki gunung dan terjun buai.
Menurut Vicarini, dia membawa Cathode menaiki motosikal buat kali pertama enam tahun lalu selepas mengambil kucing itu daripada sebuah pusat perlindungan haiwan.
Cathode pernah mengikut Vicarina melakukan aktiviti terjun buai. -Instagram
“Cathode merupakan seekor kucing yang patuh. Ia juga penuh dengan rasa ingin tahu.
“Oleh sebab itu, saya suka membawa Cathode berjalan-jalan dan ia sangat mempercayai saya sepanjang melakukan aktiviti lasak,” kata lelaki itu.
Lelaki itu sering berkongsi foto pengembaraannya bersama Cathode menerusi akaun Instagram @mon_copain_ray.

Cathode juga akan dilengkapi dengan pelbagai peralatan keselamatan yang diperlukan setiap kali mengikut Vicarini mengembara bagi memastikan keselamatannya. -Agensi
Vicarini juga turut membawa kucing peliharananya itu untuk aktiviti mendaki gunung. -Instagram


Isteri pegang telefon 14 hari jika positif Covid-19
Oleh KOSMO!

27 Jun 2021, 3:46 pm
JAKARTA – Penduduk Jati Melati di Bekasi, Indonesia memasang sepanduk amaran ‘istimewa’ bagi mengingatkan warganya untuk berhati-hati dengan penularan Covid-19, lapor Suara.com, semalam.
Sepanduk yang dipasang di tengah-tengah bandar itu menulis amaran berbunyi ‘Jika anda positif Covid-19 dan dimasukkan ke Unit Rawatan Rapi (ICU), ingat bahawa telefon bimbit anda akan dipegang oleh isteri selama 14 hari’.
Ketua Tetangga Jati Melati, Wiratna berkata amaran unik itu bertujuan agar penduduk tempatan tidak leka memakai pelitup muka dalam usaha mengekang penularan wabak maut itu.
“Ini antara usaha kami untuk menekankan kepentingan memakai pelitup muka dalam kalangan penduduk di sini.
“Jika dipesan biasa-biasa, mereka tidak mahu dengar. Bila ditulis ‘ugutan’ begini, baru mereka berfikir panjang,” ujarnya.
Tambah Wiratna, sepanduk itu berjaya menarik perhatian penduduk dan menjadi tular di media sosial.

“Amarannya kelihatan lucu tapi maksudnya mengena. Maklum sahajalah, telefon bimbit biasanya mengandungi banyak rahsia peribadi,” ujarnya. – Agensi


Pemuda maut, rakan parah ketika pulang rumah
Oleh MOHD RASDAN AHMAD

27 Jun 2021, 4:10 pm
KUALA SELANGOR – Seorang lelaki maut, manakala rakannya parah selepas kereta jenis Suzuki Swift yang mereka naiki terbabas sebelum melanggar penghadang jalan ketika pulang ke rumah dalam kejadian di Kilometer 47, Jalan Klang – Teluk Intan, hari ini.
Dalam kejadian pukul 12.30 tengah malam, Ng Zhen Long meninggal dunia di lokasi kejadian, manakala rakannya, Ng Chee Wing parah di kepala dan anggota badan lain. Kedua-dua mangsa berusia 21 tahun.
Ketua Polis Daerah Kuala Selangor, Superintendan Ramli Kasa berkata, siasatan awal mendapati mereka dalam perjalanan pulang ke rumah di Kuala Selangor dari Pasir Penambang.
“Kereta dipandu Zhen Long hilang kawalan ketika melalui laluan selekoh tajam dan terbabas ke kiri jalan sebelum melanggar penghadang jalan besi.
“Impak pelanggaran itu turut menyebabkan kenderaan tersebut terbalik dan terseret sejauh 30 meter,” katanya ketika dihubungi hari ini.
Beliau menambah, kedua-dua mangsa dibawa ke Hospital Tanjong Karang untuk tindakan lanjut dan kes disiasat mengikut Seksyen 41(1) Akta Pengangkutan Jalan 1987. -K! ONLINE.


Dua suspek samun klinik gigi diberkas
Oleh ZULKIFLI MANZOR

27 Jun 2021, 4:18 pm
PETALING JAYA – Dua daripada empat suspek kes samun sebuah klinik pergigian di Taman Melati, Kuala Lumpur pada pukul 6.30 petang semalam berjaya diberkas pihak polis.
Kedua-dua suspek lelaki masing-masing berusia 30 dan 32 tahun itu ditahan polis di sekitar Wangsa Maju hanya selepas empat jam mereka melakukan jenayah tersebut.
Ketua Polis Daerah Wangsa Maju, Superintendan Ashari Abu Samah berkata, mereka ditahan selepas polis memperoleh rakaman televisyen litar tertutup kejadian itu dan seterusnya melakukan siasatan serta risikan.
“Polis turut merampas kereta serta sebilah parang yang disyaki digunakan dalam kejadian tersebut. Kedua-dua suspek mempunyai beberapa rekod lampau berkaitan jenayah dan dadah.
“Suspek ditahan reman selama enam hari untuk membantu siasatan. Kes disiasat di bawah Sekyen 395/397 Kanun Keseksaan,” katanya dalam satu kenyataan hari ini.
Terdahulu, Ashari berkata, dalam kejadian itu, suspek seramai tiga lelaki bersenjatakan parang memasuki klinik pergigian itu dengan menyamar sebagai pelanggan.

Menurut beliau, suspek kemudian mengambil beberapa barang berharga milik mangsa dan klinik pergigian tersebut sebelum melarikan diri.
Jelas beliau, kerugian dalam kes itu dianggarkan kira-kira RM10,000 dan polis sedang mengesan dua lagi suspek yang masih bebas.
“Orang ramai mempunyai maklumat kejadian diminta menghubungi IPD Wangsa Maju di talian 03-9289 9222, Hotline Polis Kuala Lumpur di talian 03-2115 9999 atau hadir ke balai polis berhampiran,” katanya. – K! ONLINE


Artis bergelar Datuk hadir beri keterangan
Oleh ASLIZA MUSA

27 Jun 2021, 3:43 pm
TAPAH – Artis lelaki terkenal bergelar Datuk hadir ke Ibu Pejabat Polis Daerah (IPD) Tapah hari ini untuk siasatan kes pelanggaran prosedur operasi standard (SOP) Perintah Kawalan Pergerakan (PKP) 3.0 dalam satu majlis sosial di sebuah ladang dekat Kampung Poh, Bidor baru-baru ini.
Artis berusia 62 tahun itu tiba di pekarangan IPD Tapah pada pukul 1.30 petang untuk diambil keterangan di Bahagian Siasatan Jenayah.
Ketua Polis Daerah Tapah, Superintenden Wan Azharuddin Wan Ismail berkata, seorang pelakon dan penyanyi lelaki turut dipanggil untuk memberi keterangan bagi membantu siasatan.
Katanya, artis lelaki berusia 67 tahun yang turut berada di pesta sosial itu tiba di IPD Tapah pada pukul 12 tengah hari.
“Selain kedua-dua selebriti itu, kita juga telah memanggil enam individu lain termasuk penganjur untuk diambil keterangan.
“Keenam-enam individu tersebut hadir untuk siasatan pada pukul 9.30 malam tadi (semalam),” katanya ketika dihubungi di sini hari ini.

Media semalam melaporkan, seorang artis terkenal bergelar datuk dan beberapa individu akan dipanggil bagi membantu siasatan dakwaan melanggar SOP PKP 3.0 dalam satu majlis sosial di sebuah ladang dekat Kampung Poh, Bidor baru-baru ini.
Siasatan itu dijalankan susulan tangkap layar beberapa gambar tular di media sosial yang memaparkan mereka yang terlibat menyertai ‘kenduri durian’ di kampung berkenaan.
Difahamkan, dalam majlis berkenaan turut diadakan aktiviti seperti jamuan dan karaoke.Tidak boleh anjur pesta durian. -K! ONLINE.


Tauke kedai runcit cetus jangkitan
Oleh ROHANA MOHD. NAWI

27 Jun 2021, 4:30 pm
KOTA BHARU – Pemilik sebuah kedai runcit di Kampung Pulau Tukang Dollah, Kemumin di sini dipercayai menjadi kes indeks atau pencetus jangkitan Covid-19 sehingga kawasan tersebut dikenakan Perintah Kawalan Pergerakan Diperketatkan (PKPD) bermula kelmarin hingga 8 Julai depan.
Setakat ini, seramai 46 daripada 866 orang penduduk di kampung berkenaan disahkan positif sejak ujian saringan Covid-19 dijalankan di situ bermula Khamis lalu.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, kebanyakkan yang disahkan positif di kampung itu terdiri daripada penduduk yang merupakan pelanggan di kedai runcit tersebut.
“Penduduk yang mengunjungi premis itu didapati bergejala dan mereka juga positif Covid-19.
“Oleh itu, Kampung Pulau Tukang Dollah juga dikategorikan sebagai kluster baharu di negeri ini selaras dengan pelaksanaan PKPD di situ,” katanya ketika ditemui selepas mengadakan tinjauan di pusat pemberian vaksin (PPV) di Dewan Perniagaan Cina, Jalan Kebun Sultan di sini hari ini.
Hadis sama, Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan. – K! ONLINE.


JAS panggil pemilik premis jeti
Oleh MOHD YUNUS YAKKUB

27 Jun 2021, 3:52 pm
SHAH ALAM – Jabatan Alam Sekitar (JAS) Selangor telah mengeluarkan surat arahan kepada pemilik premis sebuah jeti di Telok Panglima Garang, Kuala Langat dekat sini untuk hadir ke Pejabat Cawangan Sepang susulan kebakaran longgokan tayar di kawasan tersebut.
Pengarah JAS Selangor, Nor Aziah Jaafar berkata, ini bertujuan merakam keterangan dengan arahan turut dikeluarkan agar tindakan pencegahan kebakaran dilakukan dengan serta-merta agar insiden sama tidak berulang.
Katanya, berdasarkan siasatan pihaknya di lokasi kejadian hari ini mendapati keluasan kebakaran kira-kira 8,000 kaki persegi.
“Tayar-tayar itu diimport daripada luar negara seperti Australia dan disimpan sementara di jeti berkenaan sebelum dihantar ke premis lain untuk digunakan sebagai bahan bakar terutama bagi kilang-kilang simen.
“Dianggarkan sebanyak 2,000 metrik tan daripada keseluruhan kira-kira 5,000 simpanan tayar telah terbakar,” katanya ketika dihubungi Kosmo! hari ini.
Beliau memberitahu, pencontohan terhadap tayar-tayar terbakar telah dijalankan untuk tindakan penguatkuasaan selanjutnya.

Jelas Nor Aziah, kes disiasat mengikut Seksyen 29A, Larangan Pembakaran Terbuka di bawah Akta Kualiti Alam Sekeliling, 1974 sekiranya didapati kebakaran berlaku disebabkan unsur kecuaian.
Sementara itu, usaha memadam kebakaran tersebut telah mengambil masa lebih 12 jam selepas pihak bomba menerima panggilan kecemasan berhubungnya pukul 4.06 petang semalam.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, operasi pemadaman hari ini dibantu oleh empat jengkaut dengan keanggotaan daripada Balai Bomba dan Penyelamat Telok Panglima Garang dan Lapangan Terbang Antarabangsa Kuala Lumpur (KLIA).
Terdahulu, insiden tersebut turut tular di laman sosial Facebook dengan menyatakan kebakaran tersebut mengakibatkan pencemaran udara di sekitar radius 10 kilometer. – K! ONLINE.


Tidak boleh anjur pesta durian
Oleh ASLIZA MUSA

27 Jun 2021, 3:11 pm
IPOH – Orang ramai diberi amaran supaya patuh kepada prosedur operasi standard (SOP) Perintah Kawalan Pergerakan (PKP) 3.0 dengan tidak menganjurkan sebarang majlis termasuk pesta durian.
Ketua Polis Perak, Datuk Mior Faridalathrash Wahid berkata, tiada aktiviti boleh diadakan sama ada rasmi mahupun tidak dalam tempoh sekatan penuh di seluruh negara sejak 1 Jun lalu.
“Ikut SOP memang tidak boleh, hendak rentas daerah dan negeri pun tidak dibenarkan apa lagi jika mahu buat pesta termasuk pesta durian.
“Kita faham sekarang ini musim durian, semua orang mahu makan durian tapi guna saluran yang betul. Hendak berniaga dan membeli tiada masalah, cuma pesta durian sahaja tidak dibenarkan,” katanya pada sidang akhbar di Ibu Pejabat Polis Kontinjen (IPK) Perak di sini.
Menurut Mior Farid, orang ramai dinasihatkan agar tidak melanggar SOP yang ditetapkan Majlis Keselamatan Negara (MKN) bagi mengelak dikenakan sebarang tindakan.
“Nama pun sekatan penuh, jadi tiada sebarang aktiviti dibenarkan sama ada rasmi atau tidak. Apa jenis pesta, asalkan namanya pesta memang tidak boleh,” katanya.

Media semalam melaporkan, seorang artis terkenal bergelar Datuk dan beberapa individu akan dipanggil bagi membantu siasatan dakwaan melanggar SOP PKP 3.0 dalam satu majlis sosial di sebuah ladang dekat Kampung Poh, Bidor baru-baru ini.
Siasatan itu dijalankan susulan tangkap layar beberapa gambar tular di media sosial yang memaparkan mereka yang terlibat menyertai ‘kenduri durian’ di kampung berkenaan yang turut diadakan aktiviti seperti jamuan dan karaoke. – K! ONLINE.


5,586 kes dilaporkan hari ini
Oleh SITI A'ISYAH SUKAIMI

27 Jun 2021, 3:19 pm
PUTRAJAYA – Sebanyak 5,586 kes baharu dilaporkan hari ini, menjadikan jumlah kes positif Covid-19 sebanyak 734,048 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan sebanyak 2,212 kes, diikuti oleh Kuala Lumpur sebanyak 628 kes dan Sarawak sebanyak 513 kes.
“Seterusnya, Negeri Sembilan (501 kes), Melaka (380 kes), Johor (312 kes), Perak (229 kes), Sabah (190 kes), Pulau Pinang (138 kes), Kelantan (133 kes), Kedah (129 kes) dan Pahang (118 kes).
“Labuan pula (83 kes), Terengganu (16 kes), Putrajaya (empat kes) manakala, tiada jangkitan baharu di Perlis,” katanya pada ciapan Twitter beliau di sini hari ini. – K!ONLINE


Bandar di England lubuk singgahan UFO
Oleh KOSMO!

27 Jun 2021, 3:39 pm
LONDON – Lebih 200 objek terbang tidak dikenali (UFO) dilaporkan telah dikesan di Yorkshire, England sejak 20 tahun lalu, lapor laman berita Daily Star kelmarin.
Penampakan UFO terbaharu di situ adalah kira-kira tiga minggu lalu apabila sebuah jet penumpang merakam satu objek panjang dan berbentuk seperti cigar terbang berhampiran pesawat ketika ia sedang mengelilingi daerah itu.
Seorang peminat UFO yang hanya mahu dikenali sebagai Dave berkata Yorkshire bagaikan magnet yang menarik UFO.
“Sesiapa yang tidak percaya kewujudan UFO patut menghabiskan masa selama beberapa hari di sini dan memerhatikan langit,” katanya.
Dia berpendapat lawatan itu dihubungkan dengan dua stesen pendengaran rahsia di RAF Menwith Hill berhampiran Harrogate dan RAF Fylingdales berdekatan Whitby.

“Ramai pakar UFO berpendapat ia ada kena mengena dengan pangkalan tersebut.

“Pada mulanya ia bertindak sebagai sistem amaran dan stesen pendengaran namun sesuatu mesti sedang berlaku, jika tidak mengapa begitu banyak aktiviti UFO berleluasa?,” katanya.
Todmorden di Yorkshire Barat merupakan lokasi salah satu penemuan UFO paling terkenal pada 1980 yang dilaporkan oleh seorang pegawai polis bernama Alan Godfrey.
Beberapa orang pengkaji langit melaporkan melihat cahaya, bola api dan objek aneh menyerupai kuda laut di langit Yorkshire.
Pada tahun 2009 sahaja, terdapat 38 kes pengesanan UFO di situ. Dalam satu kes di Bradford pada 20 Februari 2009, seorang sakis melaporkan melihat dua cahaya aneh di sebalik awan. -Agensi


Produk baharu pelancong gembira
Oleh KHAIRIYAH HANAFI

27 Jun 2021, 3:00 pm
INDUSTRI pelancongan negara terjejas teruk ekoran pandemik Covid-19 lebih-lebih lagi semasa kerajaan melaksanakan Perintah Kawalan Pergerakan (PKP) sejak tahun lalu. Ada sebahagian agensi pelancongan yang gulung tikar dan sebahagian lagi hampir lumpuh. Ikuti wawancara Kosmo! Ahad dengan Pengerusi Malaysia Tourism Council (MTC) yang juga Presiden Persatuan Pelancongan Dalam Malaysia (MITA), Uzaidi Udanis di pejabatnya di Jalan Ampang, Kuala Lumpur bagi membinb cangkan perkara inibaru-baru ini. PANDEMIK Covid-19 yang melanda negara ini sejak awal tahun lalu menyebabkan industri pelancongan berada dalam…

Sila Log Masuk atau Langgan untuk membaca berita sepenuhnya


MDC Asia bakal miliki Hospital Pusrawi Damansara
Oleh AHMAD SHAHERMAN SHAMSURI

27 Jun 2021, 3:21 pm
PETALING JAYA – Peneraju perkhidmatan perubatan halal dan patuh syariah swasta, MDC Asia Link Bhd. (MDC Asia) bakal memuktamadkan pengambilalihan Hospital Pusrawi Damansara, dijangka pada Ogos depan.
Ketua Pegawai Eksekutif MDC Asia, Dr. Aslan Bacho berkata, pihaknya akan membuat pelaburan kira-kira RM8.5juta untuk memberi nafas baharu kepada hospital berkenaan.
“MDC Asia sememangnya menyasarkan untuk menubuhkan hospital dalam masa terdekat dan tawaran pengambilalihan ini amat bersesuaian dengan perancangan kami untuk memilik hospital.
“Kami akan membuat beberapa pembaharuan terutamanya menyediakan peralatan perubatan terkini, sistem klinikal digital, ruang dalaman wad baharu serta rombakan pengurusan bagi memberikan perkhidmatan terbaik kepada pelanggan,” katanya dalam satu kenyataan di sini.
Aslan
Mengulas lanjut, Aslan berkata, pihaknya memerlukan kira-kira lapan doktor pakar dan 35 orang jururawat bagi menyertai pasukannya di hospital itu kelak.
“Sahabat-sahabat profesional, doktor pakar Obstetrik dan Ginekologi, jururawat dan bidan dialu-alukan untuk bersama dengan Pusrawi yang baharu.

“Diharap dengan pengambilalihan ini, kami dapat memberikan rawatan dan perkhidmatan yang lebih menyeluruh, profesional serta mampu untuk semua golongan,” ujarnya.
Tambah Aslan, hospital berkenaan dipilih kerana ia merupakan peneraju hospital Islam di negara ini, selain selaras dengan halatuju MDC Asia yang mahu menjadi pelopor dalam penyedia perkhidmatan kesihatan halal.


‘Sekurang-kurangnya, bukalah kedai makan lebih dari pukul 8 malam’
Oleh MOHD. HAIKAL ISA

27 Jun 2021, 2:32 pm
PETALING JAYA – Instafamous Khairul Aming atau nama sebenarnya, Khairul Amin Kamarulzaman menggesa kerajaan supaya sekurang-kurangnya membenarkan kedai makan beroperasi lebih daripada pukul 8 malam.
Khairul Aming yang memiliki seramai 3.2 juta pengikut Instagram itu berpendapat, rakyat perlu diberi peluang berniaga lebih masa untuk mencari rezeki pada ketika situasi negara yang amat genting disebabkan pandemik Covid-19.
“Sekurang-kurangnya, bukalah kedai makan lebih dari pukul 8 malam. Penat dah nak minta benda sama setiap kali PKP (Perintah Kawalan Pergerakan).
“Tiada beza pun tutup kedai pukul 8 dengan 10-12 tengah malam. Bagilah orang berniaga lebih masa untuk cari rezeki. Bukan nak ‘dine-in’ pun, nak bungkus makanan je,” ciap Khairul, 29, dalam Twitter.
Sehingga artikel ini ditulis, ciapan lelaki kelahiran Kota Bharu, Kelantan itu mendapat lebih 12,000 retweet (ulang kicau) dan 13,000 likes (tanda suka).
Ciapan yang dimuat naik Khairul Aming dalam Twitternya.
Ramai juga dalam kalangan netizen menggesa kerajaan untuk membenarkan operasi kedai buku dan alat tulis untuk kemudahan Pengajaran dan Pembelajaran di Rumah (PdPR) para pelajar.

Hari ini, Perdana Menteri, Tan Sri Muhyiddin Yassin mengumumkan PKP tidak akan ditamatkan esok.
Sebaliknya, Muhyiddin berkata, fasa pertanma Pelan Pemulihan Negara (PPN) akan diteruskan sehingga jumlah jangkitan harian Covid-19 kurang daripada 4,000 kes. – K! ONLINE


Sindiket `parcel scam’, `love scam’ tumpas
Oleh ZULKIFLI MANZOR

27 Jun 2021, 2:54 pm
PETALING JAYA – Polis Bukit Aman menumpaskan sebuah sindiket penipuan `parcel scam’ dan `love scam’ dianggotai enam lelaki warga Nigeria dan seorang wanita tempatan berusia antara 33 hingga 42 tahun pada 23 Jun lalu.
Sindiket berkenaan tumpas selepas sepasukan pegawai dan anggota Jabatan Siasatan Jenayah Komersial Bukit Aman membuat dua serbuan di sekitar Kajang.
Pengarah Jabatan Siasatan Jenayah Komersial, Datuk Mohd. Kamarudin Md. Din berkata, kesemua suspek ditahan dan disiasat dibawah Seksyen 420 Kanun Keseksaan dan Seksyen 6(1)(C) atau Seksyen 15(1)(C) Akta Imigresen 1959/62.
“Sindiket ini mempunyai kaitan dengan sekurang-kurangnya lapan kes penipuan dan 419 Scam. Siasatan turut mendapati sindiket warga Nigeria ini bergiat aktif sejak lima tahun lalu.
“Mereka memasuki Malaysia menggunakan visa pelajar dan visa lawatan sosial. Walaupun tempoh visa telah tamat, mereka terus tinggal di negara ini secara haram dan menjalankan kegiatan penipuan,” katanya dalam satu kenyataan hari ini.
Kamarudin berkata, sindiket penipuan `parcel scam’ dan `love scam’ itu beroperasi dalam dua kumpulan berbeza iaitu satu kumpulan mencipta akaun palsu di media sosial untuk memperdaya mangsa.

Menurut beliau, satu lagi kumpulan berperanan mencari akaun keldai dan bersekongkol dengan warga tempatan yang akan menyamar sebagai pegawai kastam atau kakitangan syarikat kurier.
Justeru, katanya, orang ramai dinasihati berwaspada dengan kenalan baru media sosial yang mahu menjalinkan perhubungan persahabatan atau percintaan terutama yang menjanjikan hadiah sebagai tanda sayang.
Kata beliau, orang ramai juga diingati jangan mudah terpedaya dengan panggilan telefon atau pesanan WhatsApp daripada individu yang menyamar sebagai pihak kastam atau syarikat kurier yang meminta membuat pembayaran.
“Jangan sesekali membenarkan akaun bank digunakan oleh orang lain atau menyerahkan kad ATM kepada pihak lain. Jangan dedahkan maklumat perbankan anda termasuk nombor akaun, pin atau TAC kepada pihak ketiga.
“Buat pengesahan nombor akaun bank dan nombor telefon terlebih dahulu melalui portal http://ccid.rmp.gov/semakmule/ untuk mengenal pasti sama ada akaun bank dan nombor telefon tersebut pernah terlibat dalam kes penipuan,” katanya.
Tambah beliau. orang ramai diminta menghubungi talian `CCID Scam Response Centre’ di talian 03-2610 1559 atau WhatsApp ke `CCID Infoline’ di talian 013-211 1222 untuk menyalurkan maklumat aktiviti jenayah komersial. – K! ONLINE .


Mohon surat rentas negeri, tangkap isteri curang
Oleh IZZATUL ‘AIN AZMAN

27 Jun 2021, 3:30 pm
PETALING JAYA – Tujuan seorang lelaki untuk merentas negeri dengan meminta izin balai polis berdekatan untuk menangkap isterinya yang curang dengan lelaki lain tular di laman Twitter sejak semalam.
Menerusi satu hantaran di akaun Twitter @AimanAfiq_s memaparkan bukti surat rentas negeri rakannya yang mahu menangkap isterinya yang bercinta dengan lelaki lain mendapat kelulusan dari balai polis tersebut.
Menurutnya, kejadian tersebut benar-benar terjadi dan dia sudah pun meminta izin rakannya untuk menularkan cerita tersebut di laman Twitter.
“Benda ini memang jadi ya kawan-kawan. Saya sudah minta izin pemilik surat ini untuk ditularkan di laman Twitter. Setelah selesai kejadian tersebut, kawan saya nampak lebih tenang,” jelasnya.
Rata-rata pengguna laman Twitter menyokong dan ada yang turut sama berkongsi pengalaman mereka yang dicurangi ketika berkahwin.
“Saya pernah alami dulu. Memang betul, tak tenang hati dibuatnya. Baik perempuan mahupun lelaki, curang itu tidak mengira sesiapa pun. Sebab itulah setia itu mahal. Tetapi, ramai yang rugi kerana curang. Jika kahwin disebabkan nafsu dan harta, tidak akan ke mana, baik kita sama-sama betulkan niat mulai sekarang,” balas @TengkuAzlanSha2.

“Masalahnya lelaki itu kenapa mahu bercinta dengan isteri orang? Mesti perempuan tu tak curang kalau bukan sebab lelaki itu yang mengorat dulu. #Donesalahkanlelaki,” gurau @AnneWarad.
“Bila jadi kes begini, kita (lelaki) boleh cakap ‘perempuan semuanya sama’ ke? Kalau tidak boleh, begitu jugalah sebaliknya,” seloroh @naimbinzaini. – K! ONLINE.


Ternakan dibaham harimau kumbang
Oleh NOR AINNA HAMZAH

27 Jun 2021, 3:06 pm
KUALA PILAH – Penduduk di Kampung Gamin Hilir, di sini, gempar apabila menemui bangkai seekor lembu di kawasan kebun kelapa sawit dipercayai dibaham harimau kumbang, pagi tadi.
Pengerusi Majlis Pengurusan Komuniti Kampung (MPKK) Kampung Gamin, Faizullah Abdul Mutalib berkata, kira-kira pukul 10 pagi tadi, penduduk, Joko Sambang, 31, memaklumkan menemui bangkai tersebut di kawasan kebun yang terletak 100 meter dari rumahnya.
“Malam tadi lebih kurang pukul 8 malam, Joko terdengar bunyi lembu seolah-olah digigit binatang lain. Pagi ini, dia pergi menyusuri kawasan kebun kelapa sawit di belakang rumahnya dan ternampak bangkai lembu ini.
“Ini merupakan kali pertama aduan binatang ternakan dibaham harimau kumbang di sini, namun aduan yang sama iaitu binatang ternakan dibaham harimau kumbang pernah berlaku di Kampung Tengah tahun lalu,” katanya ketika ditemui di lokasi kejadian, Kampung Gamin Hilir, di sini, tadi.
Penternak lembu, A.S Alagan, 50, berkata, dalam tempoh dua minggu ini, tiga ekor lembu ternakannya ditemui mati di sekitar kawasan kebun kelapa sawit dan dia juga pernah terserempak dengan harimau kumbang sedang membaham babi hutan seminggu lalu.
“Saya dah ternak lembu dekat 20 tahun, tapi ini baru kali pertama binatang saya dibaham harimau kumbang. Saya tak buat aduan kepada Jabatan Perlindungan Hidupan Liar dan Taman Negara (Perhilitan) kerana masih ragu-ragu sama ada kematian lembu saya ini disebabkan harimau kumbang.

“Di kampung berdekatan, organ dalaman binatang ternakan habis dibaham harimau kumbang, lembu saya tidak. Apa pun saya lega apabila ketua Kampung melaporkan kepada Perhilitan,” katanya.
Sementara itu, Pengarah Perhilitan Negeri Sembilan, Wan Mat Wan Harun berkata, aduan berkenaan berasas apabila kakitangannya yang bergegas ke lokasi aduan mendapati terdapat kesan gigitan harimau kumbang di leher bangkai binatang ternakan berkenaan.
Menurutnya, selain itu kesan tapak kaki harimau kumbang juga ditemui di kawasan berhampiran bangkai ternakan tersebut dan pihaknya akan memasang perangkap dalam masa terdekat.
“Ini merupakan aduan keempat di negeri ini yang kita terima mengenai harimau kumbang masuk ke kawasan kampung,” katanya. -K! ONLINE.


Ramai kecewa PKP tak tamat esok
Oleh NUR HUDA MUSA

27 Jun 2021, 2:50 pm
PETALING JAYA – Rakyat meluahkan rasa kecewa susulan kenyataan Perdana Menteri, Tan Sri Muhyiddin Yassin yang memaklumkan Perintah Kawalan Pergerakan (PKP) 3.0 tidak akan ditamatkan esok.
Tinjauan Kosmo! di laman sosial Twitter juga mendapati perkataan ‘Monday or Tuesday’ turut menjadi sohor kini berikutan kenyataan Muhyiddin yang menjangkakan pengumuman bantuan akan diumumkan pada Isnin atau Selasa nanti.
Seorang pengguna laman sosial yang menggunakan nama @khafif_ berkata, penyambungan PKP ini membebankan rakyat terutama sekali bagi yang bergantung dengan gaji harian.
“Kesian dekat orang yang bergantung gaji harian, dapat pula yang bekerja sektor ‘non essential’. Tak boleh kerja, tak boleh rentas daerah. Gerai-gerai tepi jalan juga semakin bertambah, merisaukan,” katanya.
Seorang lagi bernama @SafwanRamadhan pula menggesa kilang-kilang ditutup segera sekiranya mahu mencapai kadar kes kurang 4,000.
“Macam mana kes nak kurang kalau kebanyakan kes dari kluster tempat kerja, kluster kilang? Susah sangat nak fikir, yang sengsara tetap rakyat juga,” katanya.

Kenyataan itu turut disokong @EzanKysran yang berpendapat, PKP pertama yang dilaksanakan tahun lalu berkesan kerana ketika itu semua kilang ditutup.
Terdahulu, Muhyiddin memaklumkan Fasa Pertama Pelan Pemulihan Negara (PPN) akan diteruskan sehingga nilai ambang jangkitan harian Covid-19 kurang daripada 4,000 kes.
Beliau berkata, PKP 3.0 akan kekal sehingga ketiga-tiga indikator yang ditetapkan terhadap Fasa Pertama PPN dicapai sebelum beralih kepada Fasa Kedua PPN. – K! ONLINE.


Kerja naik taraf 4G giat dijalankan
28 Jun 2021, 10:34 pm
PETALING JAYA – Suruhanjaya Komunikasi dan Multimedia Malaysia (MCMC) sedang giat menjalankan kerja-kerja menaik taraf menara komunikasi daripada liputan 3G kepada 4G di Kampung Ulu Seladang, Permaisuri, Terengganu.
MCMC dalam satu kenyataan berkata, ianya susulan daripada laporan media tempatan pada 26 Jun lalu mengenai masalah capaian internet yang lemah di kampung terbabit.
Menurutnya, pihak MCMC bersama-sama wakil penyedia perkhidmatan telah turun padang dan melawat kedua-dua pelajar itu serta penduduk kampung.
“Hasil tinjauan yang dijalankan mendapati, liputan internet di kampung tersebut terhad kepada 3G sahaja dan disebabkan itu, keperluan pelajar dalam sesi Pengajaran dan Pembelajaran di Rumah (PdPR) adalah tidak memadai.
“Di bawah Pelan Jalinan Digital Negara (Jendela), kerja-kerja menaik taraf menara komunikasi di kampung terbabit kepada liputan 4G sedang giat dijalankan dan dijangka siap selewat-lewatnya penghujung Ogos ini,” katanya di sini hari ini.
Jelasnya, setelah kerja-kerja menaik taraf siap nanti, isu kualiti liputan di Kampung Ulu Seladang dapat diselesaikan

“Bukan itu sahaja, kira-kira 1,000 penduduk di tiga kampung sekitarnya di Kampung Besut, Kampung Bayas dan Kampung Padang juga dapat manfaat kemudahan liputan internet ini,” ujarnya. – K! ONLINE


Video lucah mirip selebriti lelaki tersebar
Oleh KOSMO!

28 Jun 2021, 10:05 pm
PETALING JAYA – Laman media sosial hari ini kecoh selepas sebuah video lucah yang didakwa milik seorang penyanyi dan juga pelakon tular dalam Twitter.
Dalam video berdurasi dua minit lapan saat itu, seorang lelaki yang didakwa mirip dengan selebriti berkenaan dilihat dalam keadaan tidak berpakaian dan menunjukkan bahagian alat sulitnya di hadapan kamera.
Hasil pemerhatian Kosmo! Online, video tersebut dimuat naik oleh seorang pengguna Twitter dan telah diulang siar sebanyak 250 kali oleh netizen.
Dalam ruangan komen, terdapat netizen berpendapat rakaman tersebut merupakan video lama milik selebriti lelaki itu.
Untuk rekod, video tayang kemaluan didakwa milik beberapa selebriti lelaki tanah air juga pernah tersebar dalam media sosial sebelum ini.
Antara yang pernah menjadi mangsa ialah aktor, Zul Ariffin dan penyanyi, Aiman Tino. – K! ONLINE


[VIDEO] ‘Mamat’ akhirnya masuk perangkap
Oleh MOHD AZLI ADLAN

28 Jun 2021, 10:08 pm
KUALA NERUS – Buaya tembaga digelar ‘Mamat’ yang pernah mengemparkan selepas tersesat masuk ke bekas lombong di Kampung Tepoh di sini sejak empat tahun lalu, akhirnya berjaya ditangkap hari ini.
Buaya jantan berusia enam tahun seberat lebih 100 kilogram berkenaan berjaya ditangkap anggota Jabatan Perlindungan Hidupan Liar dan Taman Negara (Perhilitan) Terengganu pada pukul 5.45 petang.
Seramai 17 anggota Perhilitan negeri dengan bantuan 10 anggota polis terlibat dalam operasi menangkap ‘Mamat’ di kawasan bekas lombong berkenaan.
Buaya tembaga tersebut berjaya tangkap dengan teknik pemasangan jerat.
Operasi menangkap ‘Mamat’ selesai sepenuhnya pada pukul 6.30 petang dalam keadaan hujan lebat.
Kosmo! 22 Mei lalu melaporkan ‘Mamat’ yang disangka sudah terlepas ke Sungai Terengganu berhampiran kembali menggemparkan penduduk dengan memunculkan diri dengan fizikal yang jauh lebih besar.

Kelibat buaya jantan yang naik ke tebing bekas lombong tersebut tular menerusi video berdurasi 20 saat dimuat naik di laman sosial Facebook. – K! ONLINE


Padah cuba sogok polis RM50
Oleh MOHD SYALMIZI HAMID

28 Jun 2021, 9:58 pm
SEBERANG PERAI – Tindakan seorang lelaki cuba menyogok polis dengan menghulurkan wang RM50 bagi melepasi sekatan jalan raya (SJR) di sempadan Kedah-Pulau Pinang di Kampung Selamat, Tasek Gelugor di sini mengundang padah apabila dia ditahan, hari ini.
Lelaki berusia 41 tahun yang menunggang motosikal jenis Kawasaki 250 itu ditahan kira-kira pukul 3.30 petang ketika diperiksa di SJR tersebut.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, anggota polis telah meminta dokumen kebenaran rentas negeri, namun dia gagal mengemukakannya.
Beliau berkata, lelaki tersebut telah menawarkan wang sogokan untuk melepaskan diri dengan cubaan merasuah anggota itu sebanyak tiga kali.
“Namun dia tetap memaksa menerima dengan memberi duit di dalam lipatan surat Kementerian Perdagangan Antarabangsa dan Industri (MITI) yang telah tamat tempoh bertarikh Januari lalu.
“Lelaki itu kemudiannya ditahan dan polis merampas wang tunai RM50, sebuah telefon bimbit dan sehelai surat MITI bagi tindakan lanjut,” katanya ketika dihubungi hari ini.

Noorzainy berkata, lelaki berkenaan dibawa ke Balai Polis Tasek Gelugor untuk siasatan lanjut mengikut Seksyen 17(b) Akta Suruhanjaya Pencegahan Rasuah Malaysia 2009.
Suspek turut dikompaun RM5,000 kerana merentas negeri tanpa kebenaran. – K! ONLINE


Video ajak berkumpul, polis beri amaran
28 Jun 2021, 9:45 pm
PETALING JAYA – Polis Diraja Malaysia (PDRM) memberi amaran akan mengambil tindakan tegas terhadap mana-mana pihak yang menganjur atau menyertai sebarang perhimpunan susulan tular satu video yang mengajak orang ramai berkumpul di beberapa lokasi, Rabu ini.
Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman, Datuk Zainal Abidin Kasim berkata, beliau mengingatkan orang ramai bahawa prosedur operasi standard (SOP) Majlis Keselamatan Negara (MKN) mengenai pergerakan dan penganjuran aktiviti sosial masih berkuat kuasa.
“Polis akan mengambil tindakan tegas di bawah Akta Pencegahan dan Pengawalan Penyakit Berjangkit 1988 (Akta 342) ke atas mana-mana pihak yang dikesan melanggar SOP dengan menganjur atau menyertai sebarang perhimpunan dalam Fasa 1 Pelan Pemulihan Negara (PPN).
“Orang ramai dinasihatkan agar tidak menyebarkan apa jua bahan yang boleh mengajak orang ramai melanggar SOP MKN yang mana boleh menyebabkan penularan wabak Covid-19,” katanya dalam satu kenyataan hari ini.
Jelasnya, PDRM menyeru orang ramai untuk terus patuhi SOP dan bersama memainkan peranan dalam usaha kerajaan untuk melandaikan lekuk penularan wabak Covid-19.
Terdahulu, satu video berdurasi dua minit 40 saat tular di media sosial memaparkan seorang individu memakai topeng muka melancarkan satu operasi yang dikenali sebagai ‘Black Democracy’ untuk menjatuhkan kerajaan.

Di dalam video tersebut, individu terbabit mengajak orang ramai berhimpun di beberapa lokasi Rabu ini pada pukul 12 tengah hari dengan memakai baju hitam sebagai membantah keras pelaksananaan Perintah Kawalan Pergerakan (PKP) oleh kerajaan. – K! ONLINE


Kibar bendera putih jika perlu bantuan
Oleh SITI AMINAH MOHD YUSOF

28 Jun 2021, 11:32 pm
PETALING JAYA – Kempen mengajak orang ramai mengibar bendera berwarna putih tular dalam pelbagai platform media sosial, hari ini.
Tinjuan Kosmo! mendapati carian kata kunci bendera putih dalam medium Facebook, Instagram dan Twitter mendapati saranan mengibarkan bendera putih disyorkan kepada mereka yang menghadapi kesusahan dan memerlukan pertolongan terutamanya dalam berdepan cabaran musim pandemik.
“Saya nasihatkan kepada semua yang susah, tiada makanan, naikkan bendera putih di rumah anda. Biar orang di sekeliling memberi sedikit sebanyak yang termampu.
“Jangan ambil tindakan merugikan diri-sendiri dan keluarga. Elakkan stres, berkongsilah masalah dengan orang ramai. Tidak perlu merayu.
“Tidak perlu rasa malu. Hanya kibarkan kain putih. Semoga ada yg datang membantu,” tulis seorang pemilik akaun Facebook bernama Jah yang dipercayai antara individu terawal memulakan kempen tersebut kira-kira 11 jam lalu.
Seorang pemilik akaun Twitter bernama Jassa Li berkata, dia ternampak hantaran gambar di laman Facebook yang memaparkan tindakan meletak bendera putih seperti itu telah dilakukan jiran di rumah keluarganya di Johor Bahru semalam.

“Saya bertanya kepada kakak saya adakah perkara itu benar. Katanya betul. Keluarga tersebut terputus bekalan makanan. Ada anak kecil dan isteri sedang tunggu hari untuk bersalin,” kongsinya.
Rata-rata netizen menulis kata-kata sokongan dan menyatakan kesediaan untuk menghulur bantuan kepada individu yang berbuat demikian dan menyifatkannya idea tersebut amat bijak.
“Jiran adalah orang yang paling dekat dengan kita kerana jiran juga adalah keluarga. Kibarkan bendera putih supaya kami tahu. Kibarkan untuk kami bantu. Kibarkan untuk kami berganding bahu,” tulis Akmal Masduki di Instagram.
“Kempen ini begitu indah dan sekali lagi mengingatkan kita betapa kuatnya ikatan antara rakyat Malaysia di atas segala-galanya. Alhamdulillah, walau apa yang terjadi sekalipun, kita masih mempunyai ruang untuk kemanusiaan,” ciap pengguna Twitter bernama Hamizahani.
“Idea yang amat bernas, kita mesti bantu rakyat Malaysia yang susah sampai tidak ada makanan. Jangan sesekali fikir untuk bunuh diri. Rakyat menolong rakyat,” komen seorang netizen bernama Sana Balakrishnan.
“Betul idea yang terbaik. Zaman Covid-19 ini jangan malu. Jangan banyak pendam. Kita tolong sesama kita. Kasihan anak-anak kecil. Siapa yang pernah mengalami kesusahan dan kelaparan saja yang tahu betapa azabnya. teruskan,” sokong Iena Azlin. – K! ONLINE


Tangguh pengajian jaga ibu sakit tenat
Oleh MOHAMAD FAIZAL HASHIM

28 Jun 2021, 10:25 pm
JOHOR BAHRU – Seorang penuntut universiti awam tempatan membuat keputusan tepat menangguhkan pelajaran dalam bidang seni bagi menjaga ibunya yang sakit tenat sehingga wanita itu menghembuskan nafas terakhirnya, Khamis lalu.
Muhammad Aqib Mohd. Nor Hafiz , 19, berkata, dia membuat keputusan sukar tersebut setelah ibunya, Suhana Abd Wahed, 43, yang menghidap penyakit buah pinggang dan diabetes didakwa ditinggalkan bapa tirinya dalam keadaan kesihatan makin memburuk.
Katanya, mereka sekeluarga yang tidak ada hala tuju itu menumpang di rumah bapa saudaranya di Projek Perumahan Rakyat (PPR) Permai, Kempas dekat sini sejak April lalu bersama nenek, Supiah Salleh, 68, dua lagi adiknya termasuk seorang adik tiri.
“Sebagai anak sulung, saya mengambil keputusan untuk menangguhkan pengajian bagi menjaga emak yang sedang sakit tenat secara rela hati.
“Tahap kesihatan mak semakin menjadi-jadi dan disebabkan diabetes, keadaan kaki semakin memburuk dan perlu jalani pembedahan. Melihatkan keadaannya, saya fikir itulah sahaja masa yang saya ada untuk menjaga dan berbakti kepadanya.
“Saya dan mak masing-masing ada menghubungi bapa tiri untuk memberitahu perkembangan kesihatan mak, namun tiada maklum balas,” katanya kepada pemberita ketika ditemui di rumah bapa saudaranya di Kempas, hari ini.

Terdahulu nasib pelajar itu mendapati perhatian Ahli Dewan Undangan Negeri (ADUN) Kempas, Datuk Osman Sapian yang turun melawatnya.
Dalam lawatan itu, Osman turut meminta wakil Jabatan kebajikan Masyarakat (JKM) dan pihak Baitulmal Majlis Agama Islam Johor memikirkan bentuk bantuan yang boleh disalurkan kepada keluarga tersebut. -K! ONLINE


Gara-gara i-Citra, nama BCL kena petik
Oleh MOHAMMAD SHAHEMY AZMI

28 Jun 2021, 10:19 pm
PETALING JAYA – Selepas Perdana Menteri, Tan Sri Muhyiddin Yassin mengumumkan kemudahan pengeluaran baharu iaitu i-Citra bagi meringankan beban ahli Kumpulan Wang Simpanan Pekerja (KWSP) hari ini, nama selebriti Indonesia, Bunga Citra Lestari atau BCL tiba-tiba menjadi ‘usikan’ netizen dalam laman sosial.
Nama pelantun lagu Cinta Sejati itu dikaitkan dengan pakej tersebut ekoran terdahulu, kerajaan telah memperkenalkan dua pakej bantuan iaitu i-Lestari dan i-Sinar selaras dengan pelaksanaan Pelan Pemulihan Negara (PNN) untuk membantu rakyat hadapi cabaran Covid-19.
Idea kreatif netizen mula timbul apabila mengaitkan nama pakej-pakej bantuan oleh kerajaan itu yang secara kebetulannya mempunyai kaitan dengan nama Bunga Citra Lestari.
“i-Lestari sudah, i-Citra sudah, tunggu selepas ini i-Bunga pula,” usik seorang pengguna Facebook.
“i-Lestari, i-Sinar dengan i-Citra. Tahun depan tunggu bank datang kutip ‘bunga’ yang telah memberi sinar kala ini,” kata seorang lagi pengguna Facebook.
Terdapat juga mulut nakal netizen mengatakan pasti ada orang kuat KWSP atau dalam kerajaan yang merupakan peminat setia BCL. Bahkan pemilihan nama pakej tersebut dikatakan boleh memberi inspirasi kepada nama bayi perempuan yang bakal dilahirkan sepanjang tempoh PKP tahun ini.

Bagaimanapun, rata-rata pengguna laman sosial nampak terhibur dengan hubung kait sebegitu, selain memanjatkan rasa syukur selepas kerajaan mengumumkan pakej i-Citra bagi meringankan beban masyarakat yang terkesan.
Terdahulu, Perdana Menteri, Tan Sri Muhyiddin Yassin dalam kenyataannya berkata, menerusi i-Citra, seramai 12.6 juta ahli KWSP boleh membuat pengeluaran sehingga RM5,000 dengan kadar bayaran tetap RM1,000 sebulan untuk tempoh lima bulan tertakluk kepada jumlah simpanan KWSP ahli. -K! ONLINE


Ebit Lew ziarah penduduk Gaza
Oleh LUQMAN RIDHWAN MOHAMED NOR

28 Jun 2021, 9:51 pm
PETALING JAYA – Penceramah popular, Ebit Lew meluangkan masanya hari ini dengan menziarahi penduduk yang kesusahan serta memerlukan bantuan di Gaza, Palestin.
Menurutnya, selain itu, dia turut sempat membeli barangan seperti makanan dan mainan kanak-kanak.
“Bila berbual saya tanya nama. Semua beritahu nama masing-masing. Seorang ni tak jawab-jawab, rupanya tak dengar dah lama. Sakit. Saya tanya ada bawa jumpa doktor. Ubat hanya ada di Mesir dan selepas itu perlu pembedahan di Tebing Barat.
“Saya terus ambil nama jenis ubat tu. Nanti akan minta pasukan Malaysia yang akan masuk dalam masa terdekat bawa ubat tu. Comel sangat adik tu. Maknya sebak menangis bila dengar ubat tu akan dapat dalam masa terdekat,” katanya dalam satu hantaran di laman sosial Facebooknya hari ini.
Pada masa sama, Ebit turut menyatakan rasa sebak apabila mengenangkan bahawa anak kecil hanya mahu berlari-lari dan ingin hidup tenang serta boleh majukan diri.
“Sukar peluang pekerjaan. Dibom sampai tiga kali. Hilang seorang demi seorang dalam hidup. Saya beri duit belanja dan hadiah buat keluarga yang diziarahi. Tak berhenti mereka doakan untuk kami.

“Penduduk Gaza lembut dan baik sangat. Sifat dan akhlak mereka benar-benar terpuji. Terima kasih semua yang bersama dan semua rakyat Malaysia. Ini semua usaha dan doa anda,” katanya. – K! ONLINE


Pasang perangkap harimau kumbang
Oleh NOR AINNA HAMZAH

28 Jun 2021, 10:15 pm
KUALA PILAH – Jabatan Perlindungan Hidupan Liar dan Taman Negara (Perhilitan) Negeri Sembilan hari ini memasang satu unit perangkap untuk menangkap seekor harimau kumbang yang berlegar di sekitar kebun kelapa sawit, Kampung Gamin Hilir.
Pengarahnya, Wan Mat Wan Harun berkata, tindakan berkenaan diambil selepas didapati aduan penduduk berkenaan ternakan dibaham harimau kumbang berasas serta bagi tujuan keselamatan penduduk setempat.
Menurutnya, perangkap dipasang di kebun kelapa sawit yang dipercayai menjadi laluan harimau berkenaan yang berkemungkinan datangnya dari hutan berdekatan iaitu Hutan Simpan Senaling Inas.
“Perangkap berkenaan akan menggunakan anak kambing sebagai umpan yang akan diuruskan oleh penduduk kampung. Selain itu, kita turut memasang ‘camera trap’ (kamera perangkap) bagi memantau sekiranya terdapat pergerakan harimau kumbang berhampiran lokasi berkenaan,” katanya ketika dihubungi, di sini, hari ini.
Wan Mat berkata, walaupun perangkap telah dipasang, pihaknya akan melaksanakan pemantauan berterusan demi keselamatan penduduk.
Menurutnya, penduduk juga diminta untuk segera menghubungi Perhilitan sekiranya ternampak harimau kumbang berkenaan untuk tindakan lanjut.

Hari ini Kosmo! melaporkan penduduk di Kampung Gamin Hilir, di sini, gempar apabila menemui bangkai binatang yang mati di kawasan kebun kelapa sawit dipercayai dibaham harimau kumbang. -K! ONLINE


Berubah sikap sebelum hilang di sungai
Oleh NUR ANATI JUHARI

28 Jun 2021, 9:02 pm
KUALA NERANG – Seorang lelaki yang dikhuatiri lemas di Sungai Kuala Pai di sini semalam didakwa berubah sikap dan murung kira-kira dua hari sebelum kejadian.
Mangsa, Muhamad Shahril Hamid, 30, dikatakan keluar dari rumah pada pukul 9 pagi semalam sebelum selipar dan motosikalnya ditemui di tebing sungai.
Bapa mangsa, Hamid Yaakob, 61, berkata, anaknya berubah sikap apabila didapati kurang bercakap dan makan.
“Dia nampak murung dan saya kemudian menghubungi abang iparnya untuk melihat keadaannya kerana risau jika terkena gangguan.
“Abang iparnya datang dan dia beritahu tiada apa-apa dan anak saya hanya diberi minum air penawar sebelum dia meminta maaf kepada semua ahli keluarga dan saudara,” katanya ketika ditemui di lokasi kejadian di sini hari ini.
Hamid berkata, anak ketiga daripada empat beradik itu seorang yang pendiam, namun rajin menolongnya dan tidak pernah meluahkan sebarang masalah yang dihadapinya.

Sementara itu, Ketua Polis Daerah Padang Terap, Deputi Superintendan Mulkiaman Manzar berkata, operasi pencarian akan diteruskan sehingga pukul 7 malam ini. – K! ONLINE


Tekad tinggalkan Yamaha, namun bukan ke Aprilia
Oleh KOSMO!

28 Jun 2021, 9:29 pm
ASSEN – Pelumba Sepanyol, Maverick Vinales menafikan dia akan menyertai pasukan Aprilia pada musim depan selepas bertekad untuk meninggalkan pasukan Monster Energy Yamaha apabila berakhir perlumbaan musim ini.
Pelumba berusia 26 tahun tersebut dikaitkan menerima tawaran terbuka untuk menjadi rakan sepasukan Aleix Espargaro pada tahun depan. Bagaimanapun, Vinales masih terikat kontrak dengan Yamaha sehingga 2022.
Bagaimanapun, Vinales mengakui dia belum memberi sebarang kata putus atau telah menandatangani perjanjian dengan Aprilia.
“Apa yang saya boleh katakan khabar angin mendakwa saya sudah bersetuju untuk menyertai Aprilia adalah tidak benar. Sekarang saya ingin menikmati cuti musim panas dan kita akan lihat apa yang berlaku selepas ini.
“Sudah tentu itu adalah pilihan (meninggalkan Yamaha) dan saya telah memikirkan sejak awal musim lagi. Keadaan ini disebabkan saya gagal mempamerkan potensi terbaik bersama Yamaha.
“Buat masa ini saya tidak dapat menerangkan lebih lanjut,” katanya.

Vinales dikatakan kecewa terhadap layanan pasukannya semenjak kehadiran Fabio Quartararo yang tampil cemerlang dengan menghuni tangga teratas apabila meraih empat kemenangan dalam kategori perdana musim ini.
Akibat masalah dalaman itu, Ketua Pegawai Eksekutif (CEO) Aprilia, Massimo Rivola mengakui berminat untuk mendapatkan Vinales tetapi dengan syarat pelumba Sepanyol itu seharusnya tidak terikat kontrak.
Buat masa ini, Aprllia masih mencari pelumba keduanya selepas mengesahkan Espargaro kekal bersama mereka pada tahun depan. – AGENSI


ESSCOM senaraikan empat suspek baharu
Oleh IVAN AMIRUL

28 Jun 2021, 8:51 pm
LAHAD DATU – Kawasan Keselamatan Khas Pantai Timur Sabah (ESSCOM) hari ini menyenaraikan empat suspek baharu bagi senarai individu yang dikehendaki.
Mreka ialah Ellam S[email protected], Ismuran Jirah, Tista Hussein dan Ahadin Hussein.
ESSCOM turut mengeluarkan lima individu daripada senarai lama berikutan semua suspek terbabit sudah dineutralise oleh pihak keselamatan Filipina.
Lima individu itu adalah Apo [email protected] Sahidjuan, Raden Abuh, Long Sahirin, Japs [email protected] Sawadjaan dan Mundi Sawadjaan.
Komander ESSCOM, Datuk Ahmad Fuad Othman berkata, senarai orang dikehendaki terbaharu itu dikemas kini selepas kejayaan operasi menghapuskan suspek di Beaufort, baru-baru ini.
“Semua penama yang disenaraikan adalah suspek yang mempunyai kaitan dalam jenayah rentas sempadan dan penculikan.

“Ini merupakan sebahagian kejayaan menghapuskan suspek lama hasil daripada operasi terdahulu di Beaufort.
“Kejayaan itu membawa kepada operasi ke atas Abu Sayaf Group Sub Leader, INJAM YADAH dan AL SAWADJAAN dan RAF,” ujarnya dalam satu kenyataan hari ini. -K! ONLINE


Buang bangkai ayam dalam sungai
Oleh MASTURAH SURADI

28 Jun 2021, 9:26 pm
KOTA TINGGI – Kira-kira 10 bungkusan besar berisi bangkai ayam ditemui terapung di sepanjang anak sungai di Kampung Lipat Kajang di sini disyaki perbuatan pihak yang tidak bertanggungjawab.
Ahli Dewan Undangan Negeri (ADUN) Panti Hahasrin Hashim berkata, keadaan itu dipercayai bukan pertama kali berlaku sebaliknya telah berulang kali bahkan ada pihak yang telah dikenakan kompaun atas kesalahan tersebut.
Katanya, pihaknya mahu tindakan tegas dikenakan ke atas pelaku agar perbuatan berkenaan tidak lagi terus berulang, lebih-lebih lagi sungai berkenaan mengalirkan air ke Sungai Johor yang menjadi punca air mentah penduduk.
“Saya meninjau sendiri sekitar anak sungai yang terletak di Kampung Lipat Kajang selepas menerima aduan berlaku pembuangan bangkai ayam oleh pihak yang tidak bertanggungjawab, ia disifatkan perbuatan khianat kerana bukan pertama kali berlaku.
“Kita dapati kira-kira 10 bungkusan besar yang berisi bangkai ayam terapung di sepanjang anak sungai dipercayai dibuang petang semalam. Kita khuatir situasi ini akan memberi risiko kepada kualiti air, persekitaran dan kesihatan awam.
“Oleh itu kita mohon siasatan lanjut dilakukan oleh pihak berkenaan dan mengenakan tindakan yang lebih keras ke atas pelaku agar perkara seperti ini tidak sewenang-wenangnya berulang,” katanya.

Beliau berkata, demikian ketika melakukan tinjauan di anak sungai berkenaan bersama Pegawai Veterinar Daerah, Khairi Suradi. -K! ONLINE


Empat kawasan di Selangor dikenakan PKPD
Oleh ZULKIFLI MANZOR

28 Jun 2021, 7:38 pm
PETALING JAYA – Sebanyak empat kawasan di Selangor dikenakan Perintah Kawalan Pergerakan Diperketatkan (PKPD) bermula 30 Jun hingga 13 Julai ini.
Kawasan berkenaan ialah Kuarters Pekerja Berpusat (CLQ) Gamuda Gardens, Kundang Jaya, Rawang; Taman Murni, Sepang, Pangsapuri Sri Ayu; Seksyen 4, Bandar Baru Bangi dan CLQ Johan Setia, Kampung Johan Setia, Klang.
Menteri Kanan (Keselamatan), Datuk Seri Ismail Sabri Yaakob berkata, sebanyak lapan kawasan di Sabah turut dikenakan PKPD bagi tempoh sama.
“Kawasan terlibat termasuk Kampung Linukaan, Kota Marudu; Kampung Timbagan Matunggong, Kampung Perpaduan Gumpa dan Kampung Perpaduan di Kudat.
“Rumah Pekerja Ladang Sungai Balung, Tawau; Kuarters Kilang Bata Kampung Durok, Kampung Limbawan Sayur Keningau dan Kampung Pondo, Pulau Gaya, Kota Kinabalu,” katanya dalam satu kenyataan hari ini.
Ismail Sabri berkata, Kampung Tematu, Jalan Batu Kitang, Kuching dan Kuarters Pekerja Ladang Mukah 1 di Sarawak turut dikenakan PKPD dari 30 Jun hingga 13 Julai 2021.

Menurut beliau, turut dikenakan PKPD bagi tempoh sama adalah Flat Taman Benus Jaya, Bentong, Pahang. – K! ONLINE


Ramai lega, ucap terima kasih pada ‘abah’
Oleh SITI AMINAH MOHD YUSOF

28 Jun 2021, 7:32 pm
PETALING JAYA – Ramai rakyat menarik nafas rasa lega selepas mendengar Pengumuman Khas Pakej Perlindungan Rakyat dan Pemulihan Ekonomi (PEMULIH) oleh Perdana Menteri, Tan Sri Muhyiddin Yassin hari ini.
Tinjuan Kosmo! di pelbagai laman media sosial mendapati rata-rata rakyat menyifatkan pakej bantuan yang diumumkan itu sedikit sebanyak memberi suntikan motivasi untuk mereka mengharungi detik mencabar semasa pelaksanaan Perintah Kawalan Pergerakan (PKP) Fasa 1 ketika ini.
“Alhamdulillah syukur. Walaupun bujang dapat RM200, saya bersyukur kerana bukan mudah bagi orang seperti saya untuk mendapatkan nilai tersebut secara percuma. Jika kita bersyukur akan ditambah lagi nikmat kita.
“Terima kasih semoga Allah permudahkan segala urusan abah, mengganjari usaha abah dan kerajaan dengan sebaik-baik ganjaran,” luah pemilik akaun Facebook bernama Humi Umie.
“Perdana Menteri sudah buat yang terbaik untuk rakyat bersyukur la. Jangan dikecam dicaci maki sekurangnya rakyat dapat juga bantuan,” ulas Nur Fitrah Kamal.
Ada juga dalam kalangan netizen mahu segala bantuan yang diumumkan disalurkan secara telus dan sampai kepada golongan sasar.

“Pastikan ahli parlimen bagi dan salurkan betul-betul RM300,000 seperti diamanahkan kepada rakyat. Jangan kurang sudah,” ujar Ahmad Bukhari
Selain itu, ramai juga di antara netizen meluahkan rasa bimbang dengan angka kes Covid-19 yang tidak menunjukkan penurunan yang begitu ketara.
“Abah, sepatutnya kilang besar tutuplah sekejap sebulan. Bagi bantuan macam-macam pun tak berguna kalau kluster tempat kerja masih banyak,” ujar Nurull Malik II. – K! ONLINE


Pekerja ladang diberkas ketika khayal dadah
Oleh NIK NUR IZZATUL HAZWANI NIK ADNAN

28 Jun 2021, 8:15 pm
DUNGUN – Seramai 12 pekerja ladang yang dipercayai sedang khayal diberkas dalam serbuan di sebuah ladang kelapa sawit yang dijadikan sarang penagihan dadah di Ketengah Jaya dekat sini, hari ini.
Kesemua suspek berusia antara 28 hingga 51 tahun termasuk seorang lelaki yang disyaki pengedar dadah tersebut ditahan dalam operasi selama tujuh jam bermula pukul 4 pagi.
Ketua Polis Daerah Dungun, Superintendan Baharudin Abdullah berkata, serbuan yang dilakukan Bahagian Siasatan Jenayah Narkotik, Ibu Pejabat Polis Daerah (IPD) Dungun berjaya merampas sejumlah dadah jenis syabu dan pil kuda.
“Siasatan awal mendapati lokasi tersebut telah dijadikan sarang penagihan dadah golongan pekerja ladang kelapa sawit tersebut sejak awal tahun ini.
“Ujian saringan air kencing terhadap 12 suspek mendapati 11 daripada mereka positif dadah jenis syabu dan metamphitamine.
“Mereka kini dibawa ke lokap IPD Dungun di sini untuk siasatan lanjut,” katanya ketika dihubungi Kosmo! hari ini.

Kes disiasat mengikut Seksyen 39A(1) Akta Dadah Berbahaya 1952 dan Seksyen 15(1)(a) akta sama. – K! ONLINE


Bangkok lapor kes pertama varian Beta menular dari Malaysia
Oleh KOSMO!

28 Jun 2021, 8:45 pm
BANGKOK – Kes pertama Covid-19 varian Beta yang pertama kali dikesan di Afrika selatan kini ditemui di Bangkok, lapor akhbar Bangkok Post semalam.
Satu sumber memaklumkan, siasatan awal mendapati pesakit yang dijangkiti adalah berkait kes jangkitan di wilayah Narathiwat.
Varian Beta yang menular itu dipercayai dibawa dari negara jiran Malaysia.
Sebanyak 11 kluster baharu Covid-19 ditemui di lapan wilayah kelmarin dan pihak berkuasa memantau secara dekat beberapa lokasi seperti kilang, pasar dan tapak pembinaan yang berisiko tinggi.
11 kluster baharu itu dengan empat daripadanya dilaporkan di Bangkok menjadikan jumlah kluster Covid-19 yang masih aktif di Thailand meningkat kepada 111. Ia termasuk kluster tapak pembinaan di Huai Kwang, kilang roti di Lat Krabang dan sebuah kem pembinaan dan hotel di daerah Bang Phlat.
Kadar jangkitan di Bangkok dan kawasan sekitar tidak menunjukkan tanda-tanda penurunan dengan situasi di beberapa kawasan di  selatan Thai  dikaitkan dengan pengumpulan sosial.

Mesyuarat yang dipengerusikan Ketua Majlis Keselamatan Negara, Jeneral Natthapol Nakpanich mendapati bahawa kes di wilayah utara dan selatan kebanyakannya berkaitan dengan perjumpaan sosial, sementara kebanyakan jangkitan di wilayah timur dan tengah dilaporkan di kilang dan pasar bersaiz besar.
Negara itu melaporkan 42 lagi kematian Covid-19 dan 3,995 kes baharu semalam termasuk 45 di penjara dan 35 kes import yang menjadikan jumlah kematian menjadi 1,912 dan keseluruhan jumlah kes sejak bermulanya wabak itu menjadi 244,447.
Lonjakan jangkitan Covid-19 di Greater Bangkok dan wilayah paling selatan mendorong pemerintah untuk melaksanakan langkah-langkah yang lebih ketat di wilayah tersebut selama satu bulan bermula semalam. -Agensi


Isteri maut, suami parah dirempuh pacuan empat roda
Oleh ROHANA MOHD. NAWI

28 Jun 2021, 8:02 pm
BACHOK – Seorang wanita warga emas maut, manakala suaminya cedera parah selepas motosikal yang mereka naiki dirempuh sebuah kenderaan pacuan empat roda di Jalan Kampung Sentosa di sini semalam.
Dalam kejadian kira-kira pukul 11 malam itu, mangsa, Khalijah Mat Zain, 70, meninggal dunia ketika menerima rawatan di Hospital Universiti Sains Malaysia (HUSM), Kubang Kerian di sini malam tadi.
Ketua Polis Daerah Bachok, Deputi Superintendan Mohamad Ismail Jamaluddin berkata, suami mangsa, Abdullah Yaacob, 68, kini dirawat di zon merah hospital sama selepas kakinya patah.
Katanya, siasatan awal mendapati, mangsa dan suaminya dipercayai menunggang motosikal jenis Honda EX5 dengan tidak memakai topi keledar.
“Apabila tiba di lokasi kejadian, suami mangsa telah membuat pusingan U sebelum memasuki jalan yang dilalui kenderaan pacuan empat roda jenis Toyota Hilux.
“Ekoran jarak yang terlalu dekat, pemandu kereta yang berusia 36 tahun tidak sempat membrek lalu merempuh motosikal mangsa,” katanya ketika dihubungi Kosmo! hari ini.

Menurut Mohamad Ismail, insiden itu menyebabkan pasangan suami isteri itu tercampak ke bahagian tepi jalan.
Katanya, kedua-dua mangsa dihantar ke HUSM Kubang Kerian, namun Khalijah disahkan meninggal dunia sejam kemudian selepas mengalami kecederaan parah pada paru-paru kanan. -K! ONLINE


Tok Pa, empat individu disiasat kes langgar SOP
Oleh ROSALWANI CHE SOH

28 Jun 2021, 7:53 pm
JELI – Polis sudah membuka kertas siasatan terhadap Menteri di Jabatan Perdana Menteri (Ekonomi), Datuk Seri Mustapa Mohamed yang dipercayai tidak mematuhi prosedur operasi standard (SOP) Perintah Kawalan Pergerakan (PKP) Penuh ketika hadir di sebuah kafe di sini, Sabtu lalu.
Ketua Polis Daerah Jeli, Deputi Superintendan Ahmad Arifin berkata, pihaknya telah memanggil pemilik kafe tersebut dan tiga lagi individu untuk membantu siasatan berhubung kes itu.
“Polis telah menjalankan siasatan berhubung kes itu sama ada berlaku pelanggaran SOP ketika PKP yang dilaksanakan ketika ini.
“Kes disiasat mengikut Seksyen 269 Kanun Keseksaan dan Peraturan 17(1) Peraturan-Peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021,” katanya ketika dihubungi Kosmo! hari ini.
Terdahulu, beberapa keping gambar Mustapa atau lebih mesra dengan panggilan Tok Pa tular di media sosial apabila beliau didapati telah menikmati hidangan sewaktu mengadakan lawatan di sebuah kafe di sini, Sabtu lalu.
Sehubungan itu, beliau yang juga Ahli Parlimen Jeli mengakui telah dihidangkan makanan di kafe tersebut dan memohon maaf atas pelanggaran SOP selain menyerahkan sepenuhnya kepada pihak polis untuk menyiasat kes tersebut. -K! ONLINE


PTPTN, JPA, Mara, PTPK tangguh pembayaran pinjaman
Oleh AHMAD SHAHERMAN SHAMSURI

28 Jun 2021, 6:36 pm
PETALING JAYA – Bagi membantu para peminjam pendidikan, beberapa agensi kerajaan bersetuju untuk melaksanakan penangguhan bayaran balik pinjaman pelajaran.
Perdana Menteri, Tan Sri Muhyiddin Yassin berkata, antara agensi yang terlibat adalah Perbadanan Tabung Pendidikan Tinggi Nasional (PTPTN) yang akan memberikan moratorium bersasar selama tiga bulan kepada peminjamnya.
“Kedua menangguhkan bayaran balik Pinjaman Pelajaran Persekutuan di bawah Jabatan Perkhidmatan Awam (JPA) dan bayaran tuntutan ganti rugi penerima Biasiswa Persekutuan sehingga enam bulan.
“Ketiga, menangguhkan bayaran balik pinjaman pelajaran Majlis Amanah Rakyat (Mara) untuk tempoh tiga bulan atau penjadualan semula bayaran balik pinjaman dengan ansuran bulanan serendah RM100 selama 12 bulan,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung hari ini.
Pada masa sama, Muhyiddin berkata, kerajaan turut menangguhkan bayaran balik pinjaman Perbadanan Tabung Pembangunan Kemahiran (PTPK) selama tiga bulan. -K! ONLINE


Hidup jangan tamak, ingat sikit orang belakang – Dayana Roza
Oleh MOHAMMAD SHAHEMY AZMI

28 Jun 2021, 6:59 pm
PETALING JAYA – Pelakon Dayana Roza mengesa segelintir masyarakat supaya tidak bersikap tamak dan mementingkan diri sendiri tanpa menghiraukan pihak lain yang turut terkesan ekoran Perintah Kawalan Pergerakan (PKP).
Menerusi satu hantaran yang dimuat naik dalam Instagramnya, Dayana atau nama sebenarnya Nur Dayana Kamsun Bahari, 29, percaya memang wujud segelintir manusia yang hidup dengan sifat tamak tanpa menghiraukan orang lain.
“Tidak dinafikan memang wujud orang seperti ini. Kiri, kanan, depan dan belakang dia kaut. Kepada yang ambil kesempatan atas alasan ‘tiada makanan’, ‘tiada susu anak atau ‘anak tak makan’, tapi dalam diam dah kumpul banyak bekalan makanan, tolonglah berhenti,” katanya.
Ujar pelakon drama Cinta Bukan Kristal itu lagi, masih ramai lagi ahli masyarakat yang terpaksa ‘ikat perut’ disebabkan situasi pandemik yang melanda di seluruh dunia pada hari ini.
Sempat menitipkan pesan, Dayanan berharap individu yang memiliki sifat tamat itu supaya sentiasa beringat akan kesusahan orang lain dengan berbahagi rezeki.
“Ingat sikit orang belakang ya kakak dan abang. Tak perlu nak simpan bekalan sampai raya tahun depan. Ini dah kini macam makan hak orang, tak berkat nanti.

“Jangan nanti disebabkan orang-orang macam awak, orang yang nak bagi bantuan dah tak percaya. Akibatnya orang yang betul-betul memerlukan nanti lapar tak makan. Fikir-fikirkan,” jelasnya.
Dayana berkongsi hantaran tersebut sebagai respons terhadap sekeping gambar yang memaparkan seorang penerima bantuan mengumpul sumbangan barangan keperluan harian sehingga ‘membukit’ yang tular dalam media sosial sejak semalam.
Seorang pemilik akaun Facebook, Mohammad Fairuz yang membuat perkongsian tersebut berkata, dia dihubungi seorang wanita yang bantuan makanan, namun dia terkejut apabila mendapati terdapat banyak stok barang keperluan tersimpan dalam sebuah bilik di rumah individu terbabit. – K! ONLINE


CCTV kesan kehadiran hantu dalam rumah
Oleh KOSMO!

28 Jun 2021, 6:35 pm
LONDON – Seorang wanita di England mengalami episod menyeramkan apabila rakaman televisyen litar tertutup (CCTV) rumahnya mengesan kehadiran entiti misteri secara tidak sengaja, lapor akhbar Daily Star semalam.
Charlie Eggenton berkata,  dia memasang CCTV di flatnya beberapa minggu lalu selepas berasa ada yang tidak kena dengan kediaman tersebut.
Ketika pergi bercuti minggu lalu, Eggenton menerima amaran daripada CCTV itu yang mengesan pergerakan di sekitar rumahnya.
“Saya membuka rakaman tersebut di komputer riba dan melihat bayangan seorang lelaki yang kelihatan seperti tukang sembelih binatang pada zaman dahulu.
“Saya memuat naik rakaman itu di Facebook dan ramai yang bersetuju mereka melihat jelas bayangan lelaki itu,” katanya.
Tambah Eggenton, entiti itu dirakam muncul dari dinding ruang tamu rumah dan semakin jelas kelihatan seperti berjalan sekitar kawasan rumah.

Beberapa komen yang diterima mengatakan ‘hantu’ itu jelas kelihatan seperti mahu duduk di atas kerusi sambil memegang sebilah pisau.
“Ia sungguh jelas, seperti kepalanya berpusing ke belakang untuk melihat kamera,” tulis seorang pengguna media sosial. – Agensi


PenjanaKerjaya dijenamakan semula, ditambah baik
Oleh LUQMAN RIDHWAN MOHAMED NOR

28 Jun 2021, 6:55 pm
PETALING JAYA – Program PenjanaKerjaya yang berakhir hujung bulan ini akan dilanjutkan serta dijenamakan sebagai PenjanaKerjaya 3.0 dengan beberapa penambahbaikan.
Perdana Menteri, Tan Sri Muhyiddin Yassin berkata, antara penambahbaikan itu adalah mengurangkan had kelayakan gaji daripada RM1,500 kepada RM1,200 untuk program Malaysianisation.
Jelasnya, ia bermatlamat memberi lebih dorongan kepada majikan untuk mengganti pekerja asing dengan pekerja tempatan.
“Selain itu, tempoh kontrak pengajian juga akan dilonggarkan daripada 12 bulan kepada enam bulan bagi kategori pekerja berusia 50 tahun ke atas, golongan orang kelainan upaya (OKU) dan bekas banduan,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung hari ini. – K! ONLINE


RM100 juta untuk penggiat seni
Oleh AHMAD SHAHERMAN SHAMSURI

28 Jun 2021, 7:10 pm
PETALING JAYA – Bagi mengurangkan beban semua penggiat industri seni, kerajaan memperuntukkan RM100 juta merangkumi kemudahan pembiayaan dan sokongan bantuan kewangan.
Perdana Menteri, Tan Sri Muhyiddin Yassin berkata, bantuan ini akan dapat dimanfaatkan kira-kira 8,000 pemain industri ini meliputi golongan karyawan, artis, pemuzik, pelakon, penggiat teater, penulis dan krew produksi.
“Peruntukan ini antaranya meliputi insentif penghasilan karya dan kandungan digital, peluang kerjaya dan program peningkatan kemahiran.
“Selain itu, ia turut merangkumi caruman perlindungan di bawah Pertubuhan Keselamatan Sosial (Perkeso) serta perolehan produk bagi tujuan produksi di televisyen, radio dan penciptaan lagu,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung hari ini. -K! ONLINE


Warung Rakyat jual nasi ayam RM1.43
Oleh KOSMO!

28 Jun 2021, 6:39 pm
JAKARTA – Sebuah warung makanan di Tasikmalaya, Jawa Barat menjadi tumpuan warga tempatan apabila menghidangkan juadah nasi ayam dengan harga serendah 5,000 rupiah (RM1.43) sepinggan, lapor Suara.com.
Selain nasi ayam, Warung Rakyat kendalian Asep Cemi turut mempunyai beberapa hidangan lain seperti nasi telur dengan harga serupa dan nasi sayur lodeh berharga 2,500 rupiah (70 sen).
Menurut Asep, sejak pandemik Covid-19 melanda hampir dua tahun lalu, dia sudah melupakan niat mengaut untung apabila berniaga dan hanya mahu bersedekah serta membantu golongan memerlukan.
“Saya memilih menjual nasi bersama lauk yang sering dimakan orang ramai seperti ayam, telur dan sayur lodeh kerana ia hidangan ruji warga tempatan.
“Harga yang saya tetapkan memang tidak bawa keuntungan tetapi saya anggap yang rugi itu sebagai pahala sedekah,” jelasnya.
Tambah Asep, walaupun hasil jualan tidak begitu memberangsangkan namun dia bersyukur kerana masih mampu membayar gaji pekerja Warung Rakyat.

“Ada yang sangsi mahu makan di warung ini kerana harga terlalu murah. Mereka ingat saya gunakan ayam lama namun saya terangkan, niat saya bersedekah itu ikhlas,” ujar Asep.
Warung Asep dibuka setiap hari pada pukul lapan pagi hingga enam petang di RS TMC Kota Tasikmalaya. – Agensi


Peruntuk RM15j tangani isu sosial termasuk tekanan
28 Jun 2021, 7:19 pm
PETALING JAYA – Kerajaan memperuntukkan sebanyak RM15 juta kepada pertubuhan bukan kerajaan (NGO) bagi membantu menangani isu sosial di negara ini.
Perdana Menteri, Tan Sri Muhyiddin Yassin berkata, sejak negara dilanda pandemik Covid-19, banyak masalah sosial telah dilaporkan.
“Antaranya termasuklah masalah tekanan mental dan emosi. Kerajaan akan memperluaskan sokongan psikososial melalui saluran seperti Talian Kasih.
“Sebagai tambahan, kerajaan juga bersetuju untuk memperuntukkan RM15 juta kepada badan-badan NGO dalam membantu kerajaan menangani isu-isu sosial seperti kesihatan mental, gelandangan dan masalah sosial lain di peringkat komuniti,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung, hari ini. – K! ONLINE


Data percuma satu gigabit sebulan diteruskan
Oleh AHMAD SHAHERMAN SHAMSURI

28 Jun 2021, 6:47 pm
PETALING JAYA – Pemberian satu gigabit data harian secara percuma dilanjutkan sehingga 31 Disember depan.
Perdana Menteri, Tan Sri Muhyiddin Yassin berkata, inisiatif itu bakal dinikmati kira-kira 44 juta pelanggan syarikat penyedia perkhidmatan telekomunikasi melibatkan peruntukan kira-kira RM500 juta.
“Kemudahan internet boleh dianggap utiliti keperluan asas bagi hampir semua aktiviti harian, termasuklah bagi pembelajaran, bekerja dari rumah, pembelian barangan secara dalam talian dan perkhidmatan kerajaan serta swasta,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung hari ini. -K! ONLINE


Karya seni ubah kampung lebih ceria
Oleh KHAIRIYAH HANAFI

28 Jun 2021, 6:40 pm
BIARPUN negara kini berdepan dengan pandemik Covid-19, namun itu tidak mematahkan usaha warga universiti daripada menyantuni masyarakat setempat menerusi program tanggungjawab sosial korporat. Justeru, sekitar Mac lalu, Kelab Kebajikan Staf, Pejabat Hal Ehwal Korporat, Universiti Teknologi Malaysia (UTM), Skudai dengan kerjasama Galeri Seni Hujung Tanah Art Residency (HTAR) bersama-sama menceriakan komuniti di Kampung Parit Haji Alias, Pontian, Johor. Ia dilakukan dengan mengindahkan lagi kawasan kampung tersebut melalui penyediaan pelbagai replika dan arca dengan elemen seni. Program itu diadakan di pekarangan…

Sila Log Masuk atau Langgan untuk membaca berita sepenuhnya


Pengusaha taska terima bantuan RM3,000, kantin RM1,000
Oleh AHMAD SHAHERMAN SHAMSURI

28 Jun 2021, 7:03 pm
PETALING JAYA – Lebih 12,000 pengusaha taska boleh menarik nafas lega apabila kerajaan akan memberikan Bantuan Khas Taska yang berjumlah RM3,000 kepada setiap pengusaha yang terlibat.
Perdana Menteri, Tan Sri Muhyiddin Yassin berkata, antara pengusaha yang akan menerima bantuan ini adalah kira-kira 4,400 pengusaha taska seliaan Kementerian Pembangunan Wanita, Keluarga dan Masyarakat.
Katanya, turut menerima bantuan itu adalah lebih 8,000 pengusaha tadika swasta seliaan Kementerian Pendidikan.
“Diharapkan dengan pemberian bantuan ini dapatlah digunakan untuk keperluan sanitasi dan pembelian peralatan nyah kuman bagi memastikan kebersihan serta keselamatan anak-anak yang ditempatkan di pusat asuhan dan tadika,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung hari ini.
Pada masa sama, Muhyiddin turut mengumumkan bantuan kewangan sebanyak RM1,000 kepada semua pengusaha kantin berdaftar. -K! ONLINE


Gadis lasak tak abai pelajaran
Oleh MOHD SHAZWAN YUSOP

28 Jun 2021, 6:30 pm
KEBANYAKAN gadis di luar sana tidak gemar kepada aktiviti luar yang memerlukan mereka terdedah kepada cahaya matahari dalam tempoh lama. Hal ini kerana, mereka bimbang sekiranya kulit wajah dan tubuh mereka bertukar gelap atau ‘terbakar’ sekiranya terdedah kepada sinaran ultra ungu terlalu lama. Berbeza dengan Syaheerah Syazana Syalabiah Salim, 22, yang gemar kepada aktiviti luar berbanding berkurung di dalam satu-satu tempat tertutup. Justeru tidak hairanlah sekiranya pelajar tahun tiga di Universiti Malaysia Perlis (UniMAP) itu selesa menyertai badan beruniform Pasukan…

Sila Log Masuk atau Langgan untuk membaca berita sepenuhnya


Tambahan GKP RM500 dibayar lagi November ini
Oleh LUQMAN RIDHWAN MOHAMED NOR

28 Jun 2021, 5:59 pm
PETALING JAYA – Kerajaan bersetuju untuk menyediakan bayaran tambahan di bawah Geran Khas Prihatin (GKP) 4.0 kepada penerima yang layak iaitu sebanyak RM500 yang mana ia akan dibayar pada September ini dan RM500 lagi pada November.
Perdana Menteri, Tan Sri Muhyiddin Yassin berkata, kerajaan berharap bayaran GKP 4.0 itu dapat meringankan tanggungan bulanan kira-kira sejuta usahawan perusahaan kecil dan sederhana (PKS) mikro khususnya pengusaha kedai gunting rambut, pemilik bengkel, kedai roti dan kek serta pusat penjagaan kesihatan.
“Apa yang penting, kepada usahawan mikro yang masih belum pernah mendapat bantuan ini, pendaftaran akan mula dibuka pada pertengahan Julai nanti,” katanya pada sidang akhbar hari ini.
Pada masa sama, beliau berkata, kerajaan bersetuju untuk melaksanakan Program Subsidi Upah (PSU) 4.0 dengan peruntukan sebanyak RM3.8 bilion yang dijangka memanfaatkan lebih 2.5 juta pekerja.
Muhyiddin berkata, melalui inisiatif PSU 4.0, kerajaan akan menampung sehingga 500 pekerja bagi setiap majikan dengan kadar sebanyak RM600 setiap pekerja selama tempoh empat bulan.
Beliau menjelaskan, dua bulan adalah bagi semua sektor dalam fasa kedua Pelan Pemulihan Negara dan dua bulan seterusnya khusus bagi sektor-sektor yang dikategorikan dalam senarai negatif semasa tempoh fasa ketiga nanti.

“Jika sebelum ini, pelaksanaan PSU disyaratkan dengan had gaji di bawah RM4,000, sukacita saya umumkan bahawa di bawah PSU 4.0, tiada lagi syarat had gaji ditetapkan.
“Ini bermakna, majikan boleh memohon PSU 4.0 bagi pekerjanya yang bergaji lebih RM4,000,” katanya. – K! ONLINE


Elaun petugas kesihatan PICK naik kepada RM600
Oleh AHMAD SHAHERMAN SHAMSURI

28 Jun 2021, 6:23 pm
PETALING JAYA – Kerajaan akan menyelaras kadar pembayaran elaun khas petugas barisan hadapan kesihatan yang terlibat dalam Program Imunisasi Covid-19 Kebangsaan (PICK) daripada RM200 kepada RM600.
Perdana Menteri, Tan Sri Muhyiddin Yassin berkata, elaun tersebut melibatkan kira-kira 14,0000 petugas dan bayaran tersebut akan dibuat bermula Julai ini untuk tempoh selama enam bulan.
“Peruntukan ini merupakan pengiktirafan berterusan kepada jasa dan sumbangan petugas barisan hadapan kesihatan kita yang masih terus berjuang demi bangsa negara yang tercinta,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung hari ini. -K!ONLINE


KWSP perkenal i-Citra, pengeluaran sehingga RM5,000
Oleh AHMAD SHAHERMAN SHAMSURI

28 Jun 2021, 6:09 pm
PETALING JAYA -Kumpulan Wang Simpanan Pekerja (KWSP) akan memperkenalkan kemudahan pengeluaran baharu iaitu i-Citra bagi meringankan beban ahli KWSP.
Perdana Menteri, Tan Sri Muhyiddin Yassin berkata, menerusi i-Citra, seramai 12.6 juta ahli KWSP boleh membuat pengeluaran sehingga RM5,000 dengan kadar bayaran tetap RM1,000 sebulan untuk tempoh lima bulan tertakluk kepada jumlah simpanan KWSP ahli.
“Pelaksanaan i-Citra dijangka dapat menyalurkan RM30 bilion kepada rakyat untuk menampung keperluan harian.
“Ahli boleh mula memohon kemudahan pengeluaran KWSP di portal dalam talian i-Citra di icitra.kwsp.gov.my mulai 15 Julai 2021, dengan pembayaran pertama dijangka dikreditkan dalam akaun ahli pada Ogos 2021,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung hari ini. -K! ONLINE


Tolong tag ketua, pemimpin negara – Aeril Zafrel
Oleh KOSMO!

28 Jun 2021, 6:24 pm
PETALING JAYA – Kecewa dengan situasi semasa negara yang semakin meruncing ketika ini, pelakon dan usahawan Aeril Zafrel menegur sikap tanggungjawab segelintir pemimpin negara.
Menerusi hantaran Instagram, Aeril atau nama sebenarnya Suhairil Sunari, 33, mengeluarkan kenyataan seperti mengingatkan bahawa tugas para pemimpin akan disoal pada hari akhirat.
TANGKAP layar hantaran Instagram Aeril berhubung isu tanggungjawab seorang pemimpin negara.
“Wahai ketua atau pemimpin negara. Apa yang anda lakukan hari ini, jika baik atau pun tidak, akan anda dipertanggungjawabkan pada hari akhirat kelak.
“Sudah sediakah anda menjawab soalan malaikat Munkar dan Nakir dalam alam kubur nanti?” tulisnya dalam entri tersebut.
Tambah pelakon filem Sabda Kekasih itu, perkara tersebut juga merupakan peringatan buat dirinya.
“Peringatan untuk diri sendiri, tolong ‘tag’ ketua atau pemimpin,” tulis suami kepada pelakon Wawa Zainal itu.

Meninjau ruangan komen, terdapat juga golongan selebriti yang turut bersetuju dengan pendapat Aeril.
“Tidak ada mood nak tag insan-insan agung itu,” komen aktor Nazim Othman.
“Adakah mereka kisah sekiranya kita tag? Kes bunuh diri makin tinggi. Rakyat malaysia sengsara sampai tahap nak ambil nyawa sendiri,” tulis pelakon, Sharifah Husna.
Hari ini, Perdana Menteri, Tan Sri Muhyiddin Yassin mengumumkan Pakej Pelindungan Rakyat dan Pemulihan Ekonomi (PEMULIH).
Antara yang diumumkan ialah pengeluaran caruman Kumpulan Wang Simpanan Pekerja (KWSP) i-Citra dan moratorium pinjaman balik selama enam bulan. – K! ONLINE


9,000 usahawan MARA boleh tangguh bayar balik pinjaman
Oleh LUQMAN RIDHWAN MOHAMED NOR

28 Jun 2021, 6:17 pm
PETALING JAYA – Kira-kira 9,000 usahawan Majlis Amanah Rakyat (MARA) yang terjejas dengan Covid-19 dibenarkan menangguh balik pembiayaan perniagaan MARA untuk tempoh tiga bulan.
Perdana Menteri, Tan Sri Muhyiddin Yassin berkata, mereka juga mempunyai pilihan untuk melakukan penjadualan semula bayaran balik pembiayaan tersebut dengan memanjangkan tempoh pembiayaan sehingga 36 bulan.
Beliau berkata, MARA juga akan melanjutkan pemberian diskaun 30 peratus ke atas sewaan premis perniagaan MARA bagi tempoh lima bulan lagi iaitu sehingga Disember 2021.
“Lebih 5,700 penyewa dijangka memperoleh manfaat daripada inisiatif ini.
“Saya sarankan agar lebih banyak badan berkanun, syarikat berkaitan kerajaan (GLC) dan pihak berkuasa tempatan (PBT) turut memberi kemudahan pengecualian dan menawarkan diskaun sewa, lesen atau menangguhkan bayaran komitmen bulanan,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung hari ini.
Pada masa sama, Muhyiddin berkata, kerajaan juga akan meningkatkan lagi had siling jaminan di bawah Syarikat Jaminan Pembiayaan Perniagaan (SJPP) sebanyak RM20 bilion. – K! ONLINE


Moratorium enam bulan kepada semua
Oleh AHMAD SHAHERMAN SHAMSURI

28 Jun 2021, 6:05 pm
PETALING JAYA – Semua pemimjam dan inidividu sama ada daripada golongan B40, M40 atau T20 dan usahawan mikro akan diberikan moratorium enam bulan.
Perdana Menteri, Tan Sri Muhyiddin Yassin berkata, peminjam hanya perlu memohon dan kelulusan akan diberikan secara automatik.
Beliau berkata, kemudahan ini juga ditawarkan kepada pengusaha perusahaan kecil dan sederhana (PKS) yang terjejas tertakluk kepada semakan dan kelulusan pihak bank.
“Peminjam hanya perlu memohon dan menandatangani perjanjian pindaan syarat-syarat pinjaman yang berkaitan.
“Saya harap inisiatif moratorium ini sedikit sebanyak dapat membantu semua individu dan peminjam PKS dalam menguruskan aliran tunai mereka semasa tempoh yang mencabar ini,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung hari ini. -K! ONLINE


Varian Delta ‘serang’ Israel
Oleh KOSMO!

28 Jun 2021, 6:25 pm
BAITULMUQADDIS – Wabak Covid-19 varian Delta Covid-19 di Israel dilaporkan turut  menjangkiti beberapa individu yang telah menerima vaksin, lapor akhbar New York Post, kelmarin.
Menurut pegawai kesihatan tempatan, sebahagian daripada kumpulan dijangkiti itu menerima vaksin jenis Pfizer.
Ketua Jawatankuasa Penasihat Covid-19 Israel, Ran Balicer berkata, kira-kira 90 peratus jangkitan baharu di negara ini berkemungkinan disebabkan oleh varian Delta. Kuman itu  menular dengan pantas sejak pertama kali muncul di India.
“Penularan varian Delta dalam masyarakat tempatan telah mengubah impak jangkitan Covid-19,” kata Balicer.
Kanak-kanak di bawah usia 16 tahun  yang kebanyakannya belum mendapat suntikan vaksin merupakan golongan paling ramai dalam jangkitan kes baharu.
Namun begitu, terdapat juga separuh golongan dewasa yang turut dijangkiti varian itu sudah dianggap divaksin sepenuhnya apabila selesai mengambil dos kedua Pfizer, dua minggu lalu.

Tambah beliau, pengesanan kes terbaharu jangkitan varian Delta menunjukkan biarpun vaksin Pfizer berkesan, namun tidak bertindak melindungi sistem imunisasi badan 100 peratus.
Penyebaran varian Delta mula dikesan selepas kes jangkitan harian meningkat menjadi 200 pada Khamis lalu selama hampir 10 hari sepanjang bulan ini.
Meskipun kumpulan dijangkiti kelihatan kecil menurut standard global, pihak berkuasa kesihatan menggesa agar kerajaan kembali menerapkan peraturan memakai pelitup muka di tempat awam.
Di Israel, hanya lima kes Covid-19 serius dilaporkan sejak 10 hari lalu. – Agensi


Jadi penyanyi kenalah pandai menyanyi – Ramlah Ram
Oleh MOHD. HAIKAL ISA

28 Jun 2021, 6:33 pm
PETALING JAYA – Tempoh 36 tahun berkecimpung dalam dunia seni suara sudah cukup membuatkan penyanyi berpengalaman, Ramlah Ram untuk tidak berasa tergugat dengan kehadiran penyanyi baharu.
Ramlah, 56, bagaimanapun memaklumkan, kalau sudah namanya penyanyi, mereka yang berkecimpung dalam nyanyian mestilah pandai menyanyi.
“Kita tak boleh sekat rezeki orang sama ada yang baharu mahupun yang lama. Semua itu ketentuan Ilahi. Bagaimanapun, secara peribadi, saya berpendapat, kalau dah namanya penyanyi, mestilah pandai menyanyi.
“Kalau nilai itu ada (pandai menyanyi) dan betul-betul berbakat, insya-Allah, rezeki dalam bidang ini akan berpanjangan,” katanya pada sesi bersama media bersempena single terbaharunya, Aku Ubatinya Lagi sebentar tadi.
Ditanya siapa penyanyi generasi sekarang yang dirasakannya berpotensi untuk terus diingati dalam tempoh panjang, pelantun lagu Kau Kunci Cintaku itu menyebut beberapa nama penyanyi seperti Ernie Zakri dan Aina Abdul.
“Kalau tengok sekarang, ramai penyanyi yang bagus macam Ernie Zakri, Aina Abdul.

“Syamel dan Hazama pun bagus. Orang yang vokal bagus, insya-Allah akan tahan lama dalam industri. Macam saya cakap tadi, penyanyi memang kena pandai menyanyi,” ujarnya lagi.
Bercakap tentang single baharunya, Aku Ubatinya Lagi merupakan sebuah karya berentak balada daripada Ramlah yang merupakan lagu ciptaan sepenuhnya oleh Ajai dan susunan lagu oleh Sharon Paul.
Lagu berkenaan sudah berada di semua pelantar digital seperti Spotify, KKBOX dan YouTube sejak 25 Jun lalu. – K! ONLINE


Kerajaan peruntuk RM400 juta untuk beli vaksin
Oleh LUQMAN RIDHWAN MOHAMED NOR

28 Jun 2021, 6:30 pm
PETALING JAYA – Kerajaan akan terus memperkasakan Program Imunisasi Covid-19 Kebangsaan (PICK) dengan melaksanakan beberapa inisiatif.
Perdana Menteri, Tan Sri Muhyiddin Yassin berkata, bagi mempercepat jadual pelaksanaan PICK, sejumlah RM400 juta diperuntuk untuk menambah bekalan vaksin negara.
Ini bermakna, menurut beliau, jumlah bekalan vaksin yang ditempah kerajaan adalah cukup untuk menampung 130 peratus populasi rakyat berbanding 120 peratus sebelum ini.
“Penambahan bekalan vaksin ini antara lainnya adalah sebagai stok penimbal tambahan serta bertujuan memulakan proses vaksinasi bagi 6.4 juta remaja berumur 12 hingga 18 tahun.
“Anak-anak yang bakal menduduki peperiksaan Sijil Pendidikan Malaysia (SPM) tahun ini akan diutamakan,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung hari ini.
Selain itu, Muhyiddin berkata, bagi meningkatkan kadar pemberian vaksin harian, kerajaan bersetuju untuk membuka 29 Pusat Pemberian Vaksin (PPV) baharu.

Bukan itu sahaja, beliau memberitahu, kerajaan juga akan menaik taraf PPV sedia ada, melaksanakan PPV secara pandu lalu, PPV bergerak dan program ‘Outreach Home to Home’ dengan peruntukan keseluruhan berjumlah RM200 juta. – K! ONLINE


Jepun mahu rakyatnya bekerja empat hari seminggu
Oleh KOSMO!

28 Jun 2021, 5:40 pm
TOKYO – Kerajaan Jepun baru-baru ini mengumumkan rancangan untuk memperkenalkan konsep bekerja empat hari seminggu kepada semua majikan di negara itu, lapor The Indian Express, baru-baru ini.
Menerusi buku panduan ekonomi tahunannya yang disiarkan, konsep kerja empat hari seminggu itu adalah untuk mengimbangi kualiti yang dinikmati ketika bekerja dan kehidupan peribadi.
Perdana Menteri Jepun, Yoshihide Suga berkata, perancangan ini dapat meningkatkan kualiti kerja seseorang apabila mereka mempunya masa untuk bersama keluarga serta mempelajari skil baharu.
“Konsep kerja  empat hari seminggu  boleh memberikan banyak faedah termasuk mengurangkan tekanan untuk berhenti kerja, membuka peluang sambung belajar dan memberi kelapangan seseorang melakukan pekerjaan sampingan,” tulis laporan itu.
Menurut laporan Badan Penyiaran Britain (BBC), pekerja Jepun dikenali sebagai kumpulan masyarakat yang terlalu kuat bekerja.
Banyak laporan kematian akibat terlebih bebanan kerja atau ‘karoshi’ sejak 1970-an termasuk tekanan perasaan dan hal-hal yang berkaitan. – Agensi


Peruntukan RM300,000 setiap Parlimen
Oleh AHMAD SHAHERMAN SHAMSURI

28 Jun 2021, 5:48 pm
PETALING JAYA – Kerajaan bersetuju memperuntukkan sebanyak RM300,000 kepada setiap Ahli Parlimen, termasuk Ahli Parlimen Pembangkang, untuk melaksanakan Bantuan Bakul Makanan kepada golongan terjejas di kawasan masing-masing.
Perdana Menteri, Tan Sri Muhyiddin Yassin berkata, bantuan itu sebagai tambahan kepada program Bantuan Bakul Makanan sedia ada.
“Dalam soal menyampaikan bantuan kepada rakyat, saya mengambil sikap untuk mengetepikan perbezaan politik, baik Ahli Parlimen Kerajaan atau Pembangkang, semuanya mestilah memikul tanggungjawab bersama untuk membantu rakyat di kala ramai yang sedang menanggung kesusahan.
“Gunalah peruntukan ini sebaik mungkin untuk membantu rakyat yang memerlukan di kawasan parlimen masing-masing. Selain itu, RM10 juta juga diperuntukkan bagi tujuan melaksanakan Bantuan Bakul Makanan khusus untuk masyarakat Orang Asli,” katanya pada sidang akhbar di sini hari ini. -K! ONLINE


BPR RM100-RM1,400 dibayar September
Oleh LUQMAN RIDHWAN MOHAMED NOR dan AHMAD SHAHERMAN SHAMSURI

28 Jun 2021, 5:29 pm
PETALING JAYA – Kerajaan akan menyalurkan bantuan tunai langsung kepada rakyat berjumlah RM10 bilion di bawah Pakej Pemulihan Perlindungan Rakyat dan Pemulihan Ekonomi (Pemulih).
Perdana Menteri, Tan Sri Muhyiddin Yassin berkata, pertamanya adalah Bantuan Prihatian Rakyat (BPR), dengan bayarannya akan mula dibuat secara berperingkat mulai esok.
“Manakala BPR fasa ketiga dengan kadar bantuan antara RM100 hingga RM1,400 akan dibayar pada September nanti.
“Bulan September juga akan melibatkan bayaran ke atas kes-kes lulus rayuan BPR,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) yang disiarkan secara langsung hari ini.
Bantuan kedua, menurut Muhyiddin, adalah pemberian Bantuan Khas Covid-19 (BKC) melibatkan tiga kategori iaitu isi rumah kategori miskin tegar, kategori B40 dan M40.
Pertama, menurut beliau, isi rumah miskin tegar bakal menerima bantuan sebanyak RM500 pada Ogos, RM500 (November) dan RM300 Disember, manakala individu bujang kategori miskin tegar akan menerima bantuan sebanyak RM200 (Ogos) dan RM300 (November).

“Kedua, isi rumah kategori B40 akan menerima bantuan sebanyak RM500 (Ogos) dan RM300 (Disember), manakala bujang kategori B40 akan menerima bantuan sebanyak RM200 (Ogos).
“Ketiga, isi rumah kategori M40 turut menikmati bantuan sebanyak RM250, manakala bujang kategori M40 akan menerima RM100 pada bulan Ogos nanti,” katanya.
Muhyiddin berkata, secara keseluruhan, pemberian khas BKC itu dijangka memanfaatkan lebih 11 juta isi rumah dan individu warga emas serta bujang dengan peruntukan sebanyak RM4.6 bilion.
Bantuan ketiga, menurut beliau ialah Bantuan Kehilangan Pendapatan yang akan disalurkan pada Oktober depan iaitu sebanyak RM500 kepada pekerja yang kehilangan pendapatan berdasarkan data Kumpulan Wang Simpanan Pekerja atau Pertubuhan Keselamatan Sosial (Perkeso) dalam tahun 2021.
“Bantuan ini dijangka memanfaatkan sehingga sejuta ahli yang melibatkan implikasi kewangan RM500 juta,” katanya. – K! ONLINE


Rosakkan grill pintu jiran, lelaki didenda RM1,000
Oleh NUZULSHAM SHAMSUDDIN

28 Jun 2021, 4:58 pm
PETALING JAYA – Padah merosakkan grill pintu rumah jirannya kerana berang hutang RM30 tidak dibayar, seorang lelaki didenda RM1,000 oleh Mahkamah Majistret di sini hari ini.
Majistret M.Barath menjatuhkan hukuman denda itu terhadap T.M Saifullah Ibrahim, 33, selepas tertuduh mengaku bersalah atas pertuduhan yang disabitkan ke atasnya
Sekiranya denda itu gagal dibayar, tertuduh boleh dipenjara selama lima hari dan dia membayar jumlah denda berkenaan.
Mengikut pertuduhan, lelaki itu didapati melakukan khianat dengan merosakkan pintu grill rumah milik S.Kathiravan, 46, dengan nilai kerugian sebanyak RM139.
Kesalahan dilakukan di sebuah unit pangsapuri di Jalan SS 1/39, Seksyen 22 di sini antara 7 hingga 7.30 malam pada 21 Jun lalu yang didakwa mengikut Seksyen 427 Kanun Keseksaan.
Hukuman bagi seksyen itu memperuntukkan  penjara maksimum 12 bulan atau denda atau kedua-duanya.

Terdahulu tertuduh yang tidak diwakili peguam, merayu agar mahkamah dapat mengurangkan hukuman kerana perlu menyara ibu bapa.
“Disebabkan Perintah Kawalan Pergerakan (PKP), saya juga sudah setahun tidak bekerja,” katanya.
Bagaimanapun Timbalan Pendakwa Raya, Siti Zubaidah Mahat mencadangkan tertuduh dikenakan hukuman setimpal sebagai pengajaran.
Mengikut fakta kes, pada 20 Jun lalu semasa pengadu berada di rumah, berlaku perselisihan faham antara mereka, kerana pengadu berhutang dengan tertuduh sebanyak RM30.
Keesokkan harinya pada 21 Jun, selepas isteri pengadu pulang ke rumah, dia mendapati grill pintu rumahnya telah rosak dan mengesyaki perbuatan itu dilakukan oleh tertuduh.
Hasil siasatan polis mendapati, tertuduh mengaku merosakkan grill pintu itu. -K!ONLINE


Remaja dituduh rampas teman lelaki dipukul dan dipijak
Oleh SITI AMINAH MOHD YUSOF

28 Jun 2021, 5:06 pm
PETALING JAYA – Sebuah klip video yang memaparkan seorang remaja perempuan berusia 12 tahun ditampar dan dipijak tular di laman Twitter dalam satu insiden yang dilaporkan berlaku di Kelana Jaya, di sini, semalam.
Video berdurasi 2 minit 20 saat itu menunjukkan seorang remaja memakai baju berwarna kuning menarik rambut mangsa sehingga membuatkan dia terduduk sebelum memijak dan menampar kepala mangsa.
Turut kedengaran suara beberapa remaja ketawa beramai-ramai dan bertepuk tangan apabila melihat rakan mereka mengasari mangsa.
Dalam kejadian kira-kira pukul 3 petang semalam, mangsa mendakwa diserang dan dikepung remaja terbabit bersama empat lagi remaja perempuan berusia 12 hingga 15 tahun berdekatan tangga sebuah pangsapuri di Kelana Jaya.
Mangsa mendakwa remaja terbabit menuduh dia mempunyai hubungan dengan seorang remaja lelaki berusia 16 tahun.
Video itu telah ditonton lebih 391,000 kali dan diulang kicau lebih 11,000 pengguna media sosial itu sejak dimuat naik pemilik akaun bernama @4rshrf semalam.

Menerusi rajutan di laman Twitter berkenaan, mangsa dikatakan mengalami beberapa kecederaan seperti bengkak pada bahagian leher serta kepala dan telah mendapat rawatan di hospital berhampiran.
Selepas video tersebut tular, seorang remaja dipercayai menjadi ‘ketua’ dalam insiden serangan itu menafikan kejadian disebabkan berebut teman lelaki sebaliknya berpunca daripada perselisihan faham berkaitan penyebaran fitnah.
Namun, melalui Instagram miliknya, dia mengaku perbuatannya memukul mangsa kerana didorong perasaan marah dan geram.
Sementara itu, Ketua Polis Daerah Petaling Jaya, Asisten Komisioner Mohamad Fakrudin Abdul Hamid mengesahkan menerima laporan kes tersebut pada pukul 9.26 malam tadi dan kesemua suspek yang disyaki terlibat telah dikenal pasti untuk siasatan lanjut.
“Semasa kejadian terdapat rakan suspek merakam perbuatan itu dan menyebarkannya di kumpulan aplikasi WhatsApp dan laman Instagram suspek.
“Pihak polis menasihati masyarakat supaya menghentikan penularan rakaman video tersebut memandangkan kes masih dalam siasatan,” katanya dalam satu kenyataan di sini hari ini.- K! ONLINE


Kerajaan perluas EMP kepada bukan pencarum Perkeso
Oleh AHMAD SHAHERMAN SHAMSURI

28 Jun 2021, 5:40 pm
PETALING JAYA – Kerajaan akan memperluaskan Elaun Mencari Pekerjaan kepada bukan pencarum Pertubuhan Keselamatan Sosial (Perkeso) terutamanya graduan baharu, lepasan sekolah dan pekerja sektor tidak formal.
Perdana Menteri, Tan Sri Muhyiddin Yassin berkata, mereka boleh mendaftar di bawah platform MYFutureJobs dan bakal menerima elaun sekurang-kurangnya RM300.
Beliau berkata, kerajaan akan memperuntukkan RM125 juta melalui HRD Corp untuk melaksanakan inisiatif Place and Train di bawah program Janapreneur terutamanya kepada belia lepasan sekolah dan graduan.
“Inisiatif ini dijangka membuka peluang kepada 30,000 orang untuk mengikuti program latihan kemahiran dengan jaminan pekerjaan setelah tamat latihan.
“Pihak MDEC pula akan menambah baik program sedia ada iaitu eRezeki dan GLOW bagi membantu lebih 20,000 pencari pekerja dalam ekonomi gig,” katanya pada sidang akhbar di sini, hari ini. -K! ONLINE


Ebit Lew delegasi pertama di dunia masuk Gaza
Oleh ZULKIFLI MANZOR

28 Jun 2021, 5:03 pm
KUALA LUMPUR – Pendakwah terkenal Ebit Lew dan pasukannya merupakan delegasi bantuan kemanusiaan pertama dunia berjaya memasuki Gaza, Palestin melalui Pintu Rafah selepas perang selama 11 hari tamat Mei lalu.
Ebit Lew berkata, beliau memasuki Gaza dengan diiringi tentera Mesir dan kereta perisai sepanjang perjalanan.
“Menurut kedutaan Malaysia dan Unit perisikan Tentera Mesir kami pasukan pertama dalam dunia yang dibenarkan masuk melalui Pintu Rafah selepas perang 2021 baru ini.
“Lebih 30 badan bukan kerajaan (NGO) seluruh dunia sedang memohon dan sebahagiannya di Mesir. Doakan mereka semua dimudahkan Allah supaya lebih ramai dapat membantu,” katanya dalam satu hantaran di Facebook hari ini.
Ebit Lew berkata, beliau bersyukur dapat memasuki Palestin dan berasa sebak seperti pulang ke kampung halaman sendiri.
Menurutnya, perasaan itu mungkin kerana dari kecil beliau berdoa untuk Palestin dan berharap dapat menjejakkan kaki di negara itu.

“Sepanjang masuk sempadan Rafah, cuma kedengaran semua ajak minum makan dan ke rumah mereka. Terasa seperti keluarga yang sangat dekat,” ujarnya.
Ebit Lew dilaporkan berlepas ke Mesir sejak 25 Mei lalu bagi misi bantuan kemanusiaan rakyat untuk Palestin. – K! ONLINE


Waktu tidak sesuai naik harga barang
Oleh SITI A'ISYAH SUKAIMI

28 Jun 2021, 5:11 pm
PUTRAJAYA – Kementerian Perdagangan Dalam Negeri Dan Hal Ehwal Pengguna (KPDNHEP) berpandangan situasi ketika ini bukan waktu yang sesuai untuk peniaga dan industri menaikkan harga barangan dan perkhidmatan.
Menterinya, Datuk Seri Alexander Nanta Linggi berkata, kementerian mengambil maklum permohonan diterima daripada beberapa syarikat dan industri yang berhasrat untuk menaikkan harga produk keluaran mereka.
“Permohonan tersebut melibatkan pelbagai jenis produk makanan dan bahan makanan serta barangan keperluan harian yang lain.
“Langkah ini tentunya akan menambahkan beban kepada pengguna yang sememangnya telah terkesan dengan pandemik Covid-19,” katanya dalam satu kenyataan akhbar di sini hari ini.
Dalam pada itu, Alexander berkata, KPDNHEP komited bagi memastikan kelangsungan ekonomi domestik dapat berjalan dengan baik meskipun negara berhadapan dengan cabaran penularan wabak Covid-19.
“Bagaimanapun, kementerian juga bertanggungjawab dalam melindungi hak dan kepentingan pengguna dalam mewujudkan situasi menang-menang kepada kedua-dua belah pihak,” katanya. K! ONLINE


Diskaun elektrik antara lima hingga 40 peratus
Oleh AHMAD SHAHERMAN SHAMSURI

28 Jun 2021, 5:53 pm
PETALING JAYA – Bagi meringankan beban perbelanjaan bulanan rakyat, kerajaan
bersetuju untuk memberikan diskaun bil elektrik antara lima hingga 40 peratus
mengikut penggunaan kadar elektrik dengan had maksimum 900 kilowatt jam
sebulan.
Perdana Menteri, Tan Sri Muhyiddin Yassin berkata, diskaun sebanyak 40 peratus akan diberikan kepada penggunaan elektrik bawah 200 kilowatt jam sebulan dan 15 peratus bagi penggunaan antara 201 hingga 300 kilowatt jam sebulan.
“Secara keseluruhan,rakyat akan mendapat diskaun berjumlah RM346 juta dan diskaun ini akan berkuat kuasa bagi tempoh tiga bulan mulai bil elektrik bulan Julai 2021.
“Selain itu, bagi sektor-sektor ekonomi yang terjejas khususnya seperti pengendali hotel, taman tema, pusat konvensyen, pusat beli-belah dan pejabat syarikat pelancongan tempatan turut dilanjutkan tiga bulan lagi diskaun bil elektrik sebanyak 10 peratus bagi bil bulan Oktober hingga Disember 2021,” katanya pada sidang akhbar di sini hari ini.
Muhyiddin berkata, dengan pemberian diskaun elektrik kepada pengguna domestik dan bukan domestik ini, kerajaan akan menanggung kos tambahan sebanyak RM1 bilion. -K! ONLINE


Komet gergasi menuju sistem suria
Oleh KOSMO!

28 Jun 2021, 5:30 pm
HARRISBURG, Pennsylvania – Sekumpulan ahli astronomi mengesan  objek misteri selebar  99 kilometer (km)  yang dalam perjalanan menuju ke sistem suria sebagai komet, lapor akhbar Daily Star  kelmarin.
Objek asing itu diklasifikasikan sebagai komet pada Rabu lalu, seminggu selepas pertama kali dilihat sebagai titik kecil yang bergerak dalam gambar balai dirakam menggunakan peralatan  Dark Energy Camera di Balai Cerap  Cerro Tololo Inter-American, Chile.
Komet  itu  sangat besar sehingga pakar-pakar astronomi sebelum ini menganggap ia adalah sebuah planet kecil.
Objek angkasa lepas itu sekarang akan  dikenali sebagai Komet C / 2014 UN271 atau Bernardinelli-Bernstein sempena nama individu yang menemuinya iaitu pelajar siswazah dari Universiti Pennsylvania, Pedro Bernardinelli dan ahli astronomi, Gary Bernstein.
Jarak Komet C dianggarkan paling jauh di sistem suria sekitar setengah tahun cahaya dari Matahari.
Komet  jangka masa panjang mengambil masa  lebih 200 tahun untuk melengkapkan  orbit mengelilingi Matahari tetapi komet ini memerlukan masa 600,000 tahun untuk berbuat demikian.

“Kami mempunyai masa selama 20 tahun untuk mempelajarinya,” kata ahli astronomi di Pusat Astrofizik Harvard & Smithsonian dan di Pusat Planet Minor, Peter Vereš, yang mengenal pasti dan mengira orbit untuk komet baharu, planet kecil dan objek-objek berbatu.
Komet itu mungkin berasal  dari Awan Oort Cloud  iaitu sebuah medan dipenuhi objek  berbatu yang berais dan mengelilingi sistem suria seperti cengkerang rapuh. – Agensi


Suami isteri terkejut akaun bank ada RM208 bilion
Oleh KOSMO!

29 Jun 2021, 9:00 pm
BATON ROUGE, LOUISIANA – Sepasang suami isteri di Amerika Syarikat bergelar ‘bilionair’ seketika selepas wang berjumlah AS$50 bilion (RM208 bilion) secara tidak sengaja dimasukkan ke dalam akaun bank milik mereka, lapor laman berita United Press International semalam.
Darren James yang diberitahu isterinya mengenai perkara itu, terkejut melihat jumlah wang yang tertera dalam akaun bank milik mereka.
“Ia amat mengejutkan kerana saya tidak pernah melihat jumlah wang sebanyak itu sepanjang hidup saya.
“Sebaik melihatnya, saya tidak terfikir untuk menyimpannya. Namun, perkara yang menjadi tanda  tanya adalah dari mana wang itu datang dan kami tidak mengenali sesiapa pun yang mempunyai wang sebanyak itu,” kata James.
Lelaki itu seterusnya menghubungi pihak bank dan melaporkan mengenai kesilapan tersebut.
Bank berkenaan kemudiannya memproses kesilapan teknikal itu, namun tidak mendedahkan punca dan sebab wang tersebut didepositkan ke dalam akaun James.

Sebagai tanda kenang-kenangan, James dan isterinya merakam gambar paparan skrin akaun banknya  sebelum kesilapan itu diperbetulkan oleh pihak bank yang mengambil masa selama empat hari.
Menurut majalah Newsweek, pemegang akaun bank yang menerima wang yang tersilap didepositkan ke dalam akaun mereka adalah dilarang membelanjakan wang tersebut.
Dalam kes seperti itu, kebiasaannya pihak bank dapat mengenal pasti kesilapan yang berlaku dan memperbetulkan transaksi.
Individu yang didapati membelanjakan wang tersebut berdepan dengan pertuduhan jenayah kerana mencuri harta benda yang hilang secara tidak sengaja. – AGENSI


Tiga cedera, lif jatuh dari tingkat dua
29 Jun 2021, 8:39 pm
KUALA LUMPUR – Lima individu berdepan detik mencemaskan apabila lif yang dinaiki mereka terjatuh dari tingkat dua di Wisma Elken, Jalan Klang Lama, dekat sini petang tadi.
Dalam kejadian itu, tiga wanita mengalami kecederaan pada bahagian kaki manakala dua mangsa lelaki tidak mengalami sebarang kecederaan.
Komander Operasi, Timbalan Penguasa Bomba (TPgB) II, Armdan Mahat berkata, Pusat Gerakan Operasi Kuala Lumpur menerima panggilan kecemasan melalui talian MERS 999 pada pukul 4.22 petang.
“Seramai 25 anggota pasukan operasi dari Balai Bomba dan Penyelamat (BBP) Seputeh dengan bantuan BBP Jalan Hang Tuah dikejarkan ke lokasi.
“Sebaik tiba di tempat kejadian, terdapat lima mangsa terdiri daripada dua lelaki dan tiga wanita yang berusia lingkungan 28 hingga 61 tahun berada di dalam lif tersebut,” ujarnya dalam kenyataan sebentar tadi.
Jelasnya, kesemua mangsa berjaya dikeluarkan pada pukul 4.35 petang.

“Dalam kejadian itu, tiga mangsa wanita yang cedera dihantar ke Pusat Perubatan Taman Desa menggunakan EMRS,” ujarnya. – K! ONLINE